
ABSTRACT
Comisiile parlamentare sunt unităţi organizatorice care, într-o legislatură, permit examinarea problemelor politice sau examinarea/revizuirea legislaţiei. Comisiile parlamentare sunt grupuri constituite dintr-un număr limitat de deputaţi/senatori care permit parlamentarilor să îşi exercite plenar rolul lor de legislatori şi pe acela de control asupra Executivului/administraţiei publice. Comisiile parlamentare sunt „laboratoarele” activităţii parlamentare.

Principalele funcţii (funcţiile generale) ale comisiilor parlamentare constau în examinarea proiectelor şi propunerilor legislative, controlul asupra Executivului, examinarea propunerilor de înalţi funcţionari făcute de către preşedinţie, revizuirea sau aprobarea bugetului şi cheltuielilor aflate pe agenda publică a Guvernului. Comisiile au, de asemenea, dreptul de a iniţia proiecte legislative sau de a discuta asupra propriilor proiecte politice (Estonia, art. 18, 19). Comisiile au dreptul prevăzut în regulamente de a audia membrii guvernului, specialişti etc., de a consulta organisme extraparlamentare cu acordul preşedintelui Camerei (Finlanda, art. 32).
Constituirea, funcţiile, numărul sau denumirea acestora sunt stabilite pe baza prevederilor regulamentelor de organizare şi funcţionare ale Parlamentelor. Parlamentul poate înfiinţa, desfiinţa, redenumi comisiile parlamentare. Înfiinţarea, desfiinţarea, denumirea, schimbarea componenţei unei comisii se face cu acordul boardului Camerei (preşedinte, vicepreşedinţi) (Finlanda, art. 8, Estonia, art. 13). Comisiile sunt numite pe perioada unei legislaturi. 
Unele constituţii/legi fundamentale prevăd în mod expres existenţa şi constituirea anumitor comisii:

Finlanda – Marea Comisie, Comisia Constituţională, Comisia pentru Afaceri Externe, Comisia pentru Finanţe. Se precizează numărul de membri.
Germania - Comisia pentru Afaceri Europene, Comisia pentru Afaceri Externe, Comisia pentru Apărare, Comisia pentru Petiţii.
Franţa  - Constituţia a fixat numărul şi numele comisiilor - Teme amplu dezbătute la nivel politice, pe baza studiilor referitoare la relaţiile dintre domeniile acoperite de aceste comisii. 
Cu câteva rare excepţii, comisiile sunt oglinda structurii guvernamentale (în Marea Britanie comisiile sunt convocate pe proiecte legislative).
Fiecare membru al Parlamentului trebuie să facă parte din cel puţin o comisie permanentă (de cele mai multe ori dintr-o singură comisie). Numărul membrilor şi membrilor supleanţi este decis de către conducerea Camerei. 
Membrii guvernului pot participa la şedinţele comisiilor, fie în calitate de invitaţi pentru audieri, fie la şedinţele ordinare, dar nu pot vota decât în cadrul comisiei din care fac parte. Doar membrii comisiei pot lua decizii. Preşedintele Camerei trebuie să fie informat asupra deciziei de consultare a organismelor extraparlamentare. 
Comisiile au o compoziţie multipartinică şi respectă configuraţia politică a Camerei. În cazul comisiilor Parlamentului European, se are în vedere o repartizare între grupurile politice, potrivit unei reprezentări echitabile a tuturor ţărilor membre. Parlamentarii independenţi pot face parte din comisiile permanente la cererea lor şi cu aprobarea preşedintelui Camerei. 
Funcţiile fiecărei comisii sunt definite în regulamentele parlamentelor. 
Preşedintele Camerei stabileşte liniile generale ale sectoarelor de competenţă şi activităţii comisiilor la începutul sesiunii parlamentare (Estonia, art. 13, Finlanda, art. 8, Lituania, art. 48).
Şedinţele comisiilor se desfăşoară în una/două zile săptămânal, la convocarea preşedintelui comisiei, a unui număr specificat de parlamentari sau la solicitarea preşedintelui Camerei respective. 
Ordinea de zi a şedinţelor este stabilită de către preşedintele comisiei sau de către preşedintele Camerei. 
Fiecare membru are dreptul la un singur vot. În unele parlamente este prevăzut votul preponderent al preşedintelui comisiei. 
Comisiile numesc raportori. Rapoartele comisiilor se publică cu acordul preşedintelui Camerei. Preşedintele sau vicepreşedinţii Camerei au dreptul să fie prezenţi la şedinţele comisiilor (Finlanda, art. 36).
Desfăşurarea publică sau cu uşile închise a şedinţelor este prevăzută în regulament sau este decisă în baza hotărârii membrilor comisiei.

Caracterul documentelor elaborate de comisii (procese verbale, rapoarte, opinii) este stabilit prin regulament. De regulă procesele verbale ale şedinţelor sunt publice (se publică pe pagina web a Camerei). În Franţa, în urma deciziei biroului comisiei este difuzată o sinteză audiovizuală (art. 46 din Regulament).

Există menţiuni exprese în constituţii sau regulamente cu privire la comisiile pentru afaceri europene. In multe regulamente se prevede activitatea comisiilor pe problemele europene specifice. Facem precizarea pentru existenţa euromonitorului în Belgia. 
Facem, de asemenea, precizare expresă pentru poziţia primordială a preşedinţilor camerelor (boardului camerelor) în ceea ce priveşte stabilirea numărului, obiectului de activitate şi liniilor directoare generale ale activităţii comisiilor.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

BELGIA 

CAMERA REPREZENTANŢILOR

Regulamentul Camerei Reprezentanţilor
 din Belgia conţine în capitolul VIII prevederi referitoare la comisiile parlamentare. 
Conform articolului 19
1. după fiecare reînnoire a Camerei, se numesc comisiile permanente. Atribuţiile şi denumirea comisiilor permanente sunt fixate de Preşedintele Camerei, după avizul Conferinţei Preşedinţilor.

2. comisiile permanente sunt compuse din 17 membri, numiţi conform dispoziţiilor articolelor 157 şi 158. Articolul 157 precizează că orice nominalizare a Camerei se face prin scrutin secret cu majoritatea absolută a voturilor, numai dacă Constituţia sau altă lege nu prevede alte dispoziţii. Dacă după 2 tururi nu se obţine majoritatea absolută, în al treilea tur se alege cu majoritate simplă, iar în caz de balotaj este ales deputatul mai în vârstă. Buletinele albe şi nule nu intră în calculul majorităţii. Sunt nule voturile exprimate în favoarea candidatului care nu a fost prezentat înaintea scrutinului sau în termenul stabilit de Preşedinte sau voturile exprimate în favoarea unui număr mai mare de candidaţi decât cel stabilit. Secretarii verifică numărul votanţilor şi sunt stabilite unul sau mai multe birouri de numărare a voturilor. Rezultatul scrutinului este anunţat de Preşedintele Camerei. Acesta fixează termenul în care trebuie prezentate candidaturile, iar lista candidaţilor este distribuită membrilor Camerei. Articolul 158 precizează că nominalizările facute de Cameră se fac conform reprezentării proporţionale a grupurilor politice din Cameră, în funcţie de numărul de mandate obţinute la alegerile legislative. Camera stabileşte, la propunerea Biroului, numărul de locuri atribuite fiecărui grup politic în fiecare caz. Fiecare membru al Camerei trebuie să facă parte cel mult dintr-o comisie permanentă. Membrii care nu aparţin unui grup politic pot să facă parte dintr-o comisie permanentă la alegere, fară vot deliberativ. Preşedintele Camerei este informat de către grupurile politice şi de către deputat.
3. vice-preşedinţii, secretarii Camerei şi membrii asociaţi (art.3, alineat 3 adică cei care fac parte din grupurile care nu au membri cu funcţii de preşedinte,  vicepreşedinte sau secretari, pot numi un membru asociat) prezidează de drept una din comisiile permanente ale caror membri sunt. Dacă un vice-preşedinte, un secretar sau un membru asociat renunţă la preşedinţie, grupul din care face parte poate propune Conferinţei Preşedinţilor ca un alt membru al său să prezideze comisia. Preşedinţii celorlalte comisii permanente sunt desemnaţi dintre membrii comisiei de către Preşedintele Camerei, la propunerea Conferinţei Preşedinţilor. Fiecare comisie numeşte un prim vice-preşedinte şi un al doilea vice-preşedinte.  

În secţiunea II a capitolului sunt precizate regulile comune ale  comisiilor permanente, temporare şi speciale. În articolul 22 se menţionează că  pentru fiecare listă a membrilor efectivi se desemnează membri supleanţi, al căror număr este acelaşi cu cel al membrilor efectivi, plus unu. În cazul absenţei unui membru efectiv, este prevăzută înlocuirea lui cu un membru supleant care aparţine aceluiaşi grup politic. Preşedintele comisiei este informat de această înlocuire. Mai mult, un membru efectiv şi un membru supleant pot fi înlocuiţi de un membru al grupului. În acest caz, se informează în scris Preşedintele Camerei înainte de deschiderea lucrărilor comisiei, precum şi preşedintele comisiei.

În articolul 23 se menţionează că aceste comisii sunt convocate de preşedintele lor, sau, în anumite cazuri, de Preşedintele Camerei. În general, şedinţele comisiilor se desfăşoară marţi şi miercuri. 

În articolul 24 se menţionează că ordinea de zi a reuniunii comisiei se stabileşte de către comisie sau uneori de preşedintele comisiei sau de Preşedintele Camerei. Prioritatea este rezervată bugetului şi proiectelor de lege. Propunerile la proiectele de lege se discută odată cu acestea; celelalte propuneri legislative se discută odată pe lună, la solicitarea autorilor acestora. 
Conform articolului 144, o dată pe trimestru o comisie înscrie pe ordinea de zi examinarea unui raport anual, recomandări ale Colegiului mediatorilor federali, petiţii care sunt transmise de comisia specializată. 

 În articolul 25 se precizează că: 1. la ora fixată pentru şedinţa comisiei preşedintele ia la cunoştinţă lista cu prezenţa şi ia decizia de a deschide şedinţa, de o întârzia sau de a o amâna. 2. în toate comisiile, se cere prezenţa majorităţii membrilor pe toată durata desfăşurării şedinţei. În timpul examinării proiectelor de lege, fiecare membru, în orice moment poate cere suspendarea şedinţei dacă  cvorumul nu este atins. Preşedintele citeşte lista prezenţilor şi absenţilor, menţionând motivele absenţei. 

În articolul 26 se subliniază că în orice comisie prezenţa majorităţii membrilor este cerută pentru validitatea voturilor. Dacă două sau mai multe comisii ţin o şedinţă comună, cvorumul este stabilit pentru ansamblul membrilor comisiilor şi nu pentru comisii separat. Fiecare membru nu are dreptul decât la un vot . Dacă un membru face parte din mai multe comisii, el se stabileşte la una din comisii, desemnând în celelalte comisii un supleant. Votul se face prin ridicarea mâinii şi nu se explică. Comisiile se exprimă prin majoritatea absolută a voturilor.

 În articolul 27, se menţionează că Preşedintele Camerei face cunoscut termenul în care se prezintă raportul asupra textelor. 

În articolul 28 se precizează că, pentru pregătirea activităţii legislative, o comisie poate cere avizul unor persoane sau organisme extraparlamentare, poate solicita sprijin documentar sau al unor colaboratori. Această intervenţie are caracter consultativ şi nu se face decât cu acordul majorităţii absolute a membrilor comisiei. Preşedintele Camerei trebuie informat de luarea unei asemenea decizii. Acesta va cere avizul Conferinţei Preşedinţilor pentru intervenţia unor organisme extraparlamentare. Camera stabileşte, la propunerea Preşedintelui, momentul potrivit pentru acest demers.

Dacă o comisie stabileşte că este nevoie şi de avizul altei comisii, ea informează Preşedintele Camerei, care decide.

În articolul 29 se stabileşte că un grup politic îşi poate desemna un reprezentant pentru a participa la şedinţele unei comisii. Numele şi calitatea acestuia trebuie comunicate înaintea fiecărei şedinţe preşedintelui comisiei. Acesta nu poate participa la discuţii şi părăseşte sala dacă condiţiile de păstrare a secretului votului impun. 
În articolul 30 se precizează că o comisie poate solicita prezenţa unui membru al guvernului cu competenţă în domeniul discutat, iar un membru al guvernului poate fi audiat atunci când solicită aceasta.

Conform articolului 31, reuniunile comisiilor sunt publice. Orice membru al Camerei poate lua parte la discuţii publice în comisii. Publicul poate fi admis în tribune numai la reuniunile publice ale comisiilor, cu aplicarea prevederilor articolelor 174 şi 176.

Conferinţa Preşedinţilor sau două treimi din membrii comisiei sesizate  pot decide desfăşurarea lucrărilor cu uşile închise, pentru luarea unor decizii referitoare la ordinea de zi sau de ordin administrativ sau la cererea guvernului, înaintea şedinţei publice. Raportorul comisiei sesizate are dreptul de a fi ascultat de comisie.

Conform articolului 32,  comisia poate ţine reuniuni în vederea informării membrilor săi. În această situaţie comisia stabileşte modalităţile de elaborare a raportului.

În articolul 33 se prevede că aceste comisii pot propune crearea unor subcomisii şi grupuri de lucru. Subcomisiile şi grupurile de lucru nu pot fi infiinţate decât cu acordul Conferinţei Preşedinţilor, care le va determina componenţa şi competenţele. Acestea vor prezent un  raport în faţa comisiei care le-a propus.
Conform articolului 34, orice membru al Parlamentului European ales în Belgia, poate participa la lucrările comisiilor, dar participarea, cu excepţia comisiei de afaceri externe, trebuie sa aibă autorizarea preşedintelui comisiei respective, cererea   facându-se cu cel puţin o zi înainte, precizându-se problema asupra căreia vrea să intervină. Preşedintele Camerei trebuie informat imediat în legatură cu această cerere. Orice comisie poate să respingă această solicitare. 
În articolul 35 se menţionează că aceste comisii stabilesc, la începutul fiecărei şedinţe, în acord cu miniştrii, planul reuniunii pe teme legislative şi cel al interpelărilor şi întrebărilor.  Acest plan este comunicat Conferinţei Preşedinţilor.

În articolul 36 se stabileşte că fiecare comisie permanentă înscrie pe ordinea de zi, o zi, o dată pe lună, probleme europene care intră în competenţa lor, şi care se află pe ordinea de zi  a Consiliului de Miniştri al Comunităţii Europene sau fac obiectul unor decizii ale Consiliului sau al unor rezoluţii transmise Camerei de Parlamentul European.

În articolul 37 se menţionează că fiecare comisie permanentă numeşte un europromotor care are misiunea de a asigura, în cadrul comisiei, urmărirea avizelor, propunerilor de rezoluţii, recomandărilor, şi a altor texte aflate în atenţia Comitetului de avize pe probleme europene, ca şi a propunerilor de acte normative şi alte documente ale Comisiei Europene care sunt transmise prin secretariatul Comitetului. Serviciile Camerei examinează propunerile legislative ale Comisiei Europene şi ale altor instituţii (Regulamentul are o anexă specială referitoare la subsidiaritate). La cererea Preşedintelui Camerei sau a două treimi din membrii unei comisiei, aceasta poate lua în discuţie unele avize pe probleme europene, poate solicita europromotorului elaborarea unui proiect de aviz care să respecte principiile subsidiarităţii şi proporţionalităţii. Comisia poate adopta un aviz, care se transmite în condiţiile normale ale unui document parlamentar. Dacă comisia votează cu cel puţin o treime de voturi, avizul nu va fi înscris pe ordinea de zi a şedinţei plenare, ci va fi transmis direct guvernului federal şi instituţiilor europene competente.

 Conform articolului 38, fiecare comisie permanentă numeşte un  ombudspromotor, care asigură urmărirea petiţiilor, rapoartelor transmise de comisia de petiţii.

 În secţiunea IV a Regulamentului Camerei Reprezentanţilor se face referire la discutarea proiectelor de lege în comisii. Articolul 77 stabileşte că atât comisiile permanente, cât şi cele temporare examinează proiectele de lege trimise de Preşedintele Camerei spre examinare. Conform articolului 78, comisiile numesc, cu majoritate absolută de voturi, unul din membri cu calitate de raportor pentru a elabora un raport Adunării. Dacă se consideră util, pot fi numiţi mai mulţi raportori. Repartiţia raportorilor se face proporţional între majoritate şi opoziţie. Raportul conţine concluzii motivate care propun adoptarea,  respingerea proiectului de lege sau amendarea acesteia. Raportul trebuie să conţină şi analiza dezbaterilor din comisie, textul integral al intervenţiilor. 

Rapoartele asupra bugetului, asupra proiectelor de lege şi propunerile examinate în şedinţe publice trebuie să menţioneze nominal intervenţiile. Preşedintele Camerei poate decide ca unele date statistice să nu fie publicate, dar acestea sunt înregistrate oficial. Proiectele de raport ale comisiilor sunt aprobate de preşedintele comisiei. Conform articolului 79, dacă o propunere de lege are consecinţe financiare deosebite, comisia poate invita Curtea de Conturi să elaboreze o notă în care să estimeze cheltuielile prevăzute, notă care va fi inclusă în raport. În articolul 80 se menţionează că orice membru al Camerei poate să facă observaţii scrise, transmise comisiilor, asupra proiectelor şi propunerilor de lege, observaţii ce vor fi incluse în raport. Conform articolului 85, rapoartele comisiilor sunt distribuite cu cel puţin 3 zile înaintea discutiilor în şedinţa de plen, în afara unor situaţii de urgenţă prevăzute de Regulament.

BULGARIA
Comisiile permanente: comisia pentru politică economică  (26 membri); comisia pentru buget şi finanţe (27 membri); comisia juridică (26 membri); comisia pentru autonomie locală, politică regională şi dezvoltare urbană (19 membri); comisia pentru afaceri externe (18 membri); comisia pentru Apărare (19 membri); comisia pentru securitate internă şi ordine publică (27 membri); comisia pentru agricultură şi silvicultură (25 membri); comisia pentru muncă şi politici sociale (20 membri); comisia pentru educaţie şi ştiinţă (19 membri); comisia pentru sănătate (22 membri); comisia pentru copii, tineret şi sport  (15 membri); comisia pentru mediu şi apă (23 membri); comisia pentru energie (15 membri); comisia pentru cultură (14 membri); comisia pentru drepturile omului şi culte (14 membri); comisia pentru sesizări şi petiţii (14 membri); comisia pentru afaceri europene (20 membri); comisia pentru transport şi comunicaţii (21 membri); comisia pentru societatea civilă şi mass-media (13 membri); comisia pentru administraţia de stat (14 membri); comisia pentru etică parlamentară (13 membri); comisia pentru combaterea corupţiei (16 membri); comisia pentru politica privind dezastrele naturale şi accidentele (13 membri); comisia pentru monitorizarea Agenţiei de stat pentru securitate naţională (3 membri).
Membrii unei comisii sunt aleşi pe perioada legislaturii, de către Adunarea Naţională, pe baza moţiunilor grupurilor parlamentare sau pe baza unei moţiuni private, prin vot deschis, în bloc. Membrii comisiei aleg un preşedinte şi trei vicepreşedinţi. Orice membru al Adunării Naţionale poate deţine preşedinţia unei singure comisii parlamentare. Membrii comisiei pentru anti-corupţie, conflict de interese şi etică parlamentară sunt aleşi pe baza principiului paritar – un membru din partea fiecărui grup parlamentar. Pe parcursul a trei sesiuni consecutive, aceasta trebuie prezidată, prin rotaţie, de către parlamentari din fiecare grup parlamentar altul decât cel majoritar.

Şedinţele sunt publice, cu excepţia celor ale comisiilor de apărare, ordine publică, afaceri  externe. Procesele-verbale ale şedinţelor se publică pe pagina web a Adunării.

DANEMARCA
La deschiderea fiecărei sesiuni anuale se vor constitui următoarele comisii permanente: comisia pentru regulament; comisia pentru validare; comisia pentru piaţa muncii; comisia pentru locuinţe; comisia pentru politica energetică; comisia pentru comerţ şi industrie; comisia pentru afaceri europene; comisia pentru finanţe; comisia  de apărare; comisia pentru naturalizare; comisia pentru probleme ecleziastice; comisia pentru probleme locale; comisia pentru probleme culturale; comisia pentru egalitatea de gen; comisia pentru mediu şi planificare regională; comisia pentru afaceri juridice; comisia pentru probleme fiscale; comisia pentru servicii sociale; comisia pentru sănătate; comisia pentru transporturi; comisia pentru educaţia; comisia pentru Afaceri Externe; comisia pentru Alimentaţie, Agricultură şi Pescuit; comisia pentru Districtele Rurale şi Zonele Insulare; comisia pentru Imigrare şi Integrare; comisia pentru Stiinţă şi Tehnologie.
Comitetul pentru regulament ţine cont de prevederile Uniunii Europene la elaborarea Regulamentului parlamentului danez. Cu toate acestea, Parlamentul danez se poate abate de la aceste norme atunci când se referă la trezoreria comisiilor. 

Comisia pentru regulament poate hotărî schimbarea denumirii comisiilor permanente.

Comisia pentru regulament este formată din 21 de membri. Orice grup parlamentar care nu are un membru în comisia pentru regulament poate numi un membru care să participle la şedinţele comisiei, dar care nu are drept de vot. Preşedintele parlamentului danez este preşedintele comisiei pentru regulament şi prim-vice-preşedintele parlamentului danez este vice-preşedintele comisiei.

Comisia pentru validare, comisia pentru finanţe şi comisia pentru naturalizare sunt compuse din 17 membri fiecare. Celelalte comisii permanente sunt compuse din 29 de membri fiecare.

  La deschiderea fiecărei sesiuni parlamentare membrii comisiilor permanente vor alege un preşedinte şi un vicepreşedinte. 

Şedinţele comisiilor au loc cu uşile închise cu excepţia cazului în care comitetul decide altfel. 

Numai membrii comisiei pot lua decizii în timpul şedinţelor comisiilor. O comisie formează un cvorum atunci când mai mult de jumătate din membrii săi sunt prezenţi. Deciziile sunt luate cu majoritate simplă.

O comisie poate decide primirea unei delegaţii. Astfel de vizite au loc în conformitate cu liniile directoare stabilite de Prezidiu.

O comisie poate cere unui ministru să răspundă la întrebările adresate de către comisie. Întrebările sunt prezentate în scris şi comisia poate solicita un răspuns în scris sau poate cere ministrului să dea un răspuns în cursul unei consultări la o reuniune a comitetului. Comisia poate solicita un răspuns care urmează să fie dat într-un interval de timp dat. Dacă o astfel de limită nu a fost stabilită, ministrul ar trebui ca nu mai târziu de patru săptămâni de la primirea întrebării să dea un răspuns sau să informeze comisia cu privire la aceasta. 

Persoanele care participă la o şedinţă a comisiei cu uşile închise nu au dreptul să transmită informaţii cu privire la dezbateri, cu excepţia cazului în care comitetul a decis altfel. 

 În afara şedinţelor ordinare, o comisie poate organiza şi alte reuniuni:

a) reuniuni deschise, în care una sau mai multe probleme sunt dezbătute. Înainte de şedinţă, comisia poate decide cine va avea dreptul de a lua parte la dezbateri.

b) întâlniri tematice deschise, la care membrii comisiei şi un ministru invitat de către comisie discută teme principale care aparţin domeniilor de competenţă ale comisiei. Comisia ia o decizie privind forma reuniunii, tema şi dacă publicul are acces.

c) audieri. O persoană pe care comisia a solicitat-o să facă acest lucru poate face o declaraţie cu privire la subiect şi îşi poate exprima punctul de vedere. Comisia decide cu privire la forma de audiere şi dacă publicul ar trebui să beneficieze de acces.

O audiere nu poate fi făcută în comun de mai multe comisii.

Comisia de Afaceri Europene poate solicita uneia din comisii să facă o declaraţie în ceea ce priveşte o propunere a UE. Comisia în cauză face o declaraţie. Ulterior, în termenul stabilit în cerere, comisia în cauză poate numi un membru care să depună declaraţia la comisia pentru Afaceri Europene.

Atunci când proiectele de lege sau propunerile de rezoluţie parlamentară depuse de unul sau mai mulţi membri ai Parlamentului danez sunt tratate de către o comisie, acel membru sau un purtător de cuvânt al grupului de iniţiativă poate participa la dezbaterile unei comisii, dar fără a avea drept de vot sau de a face declaraţii cu privire la raport. 

Atunci când o comisie a prezentat un raport al unui proiect de lege, pentru a doua lectură, se poate face o recomandare pe cale orală pentru a treia lectură a unui proiect de lege, în cazul în care comisia şi-a încheiat activitatea fără a fi schimbat amendamentele şi fără ca membrii comisiei să fi solicitat un raport suplimentar. În cazul în care comisia decide în favoarea unei recomandări orale, Preşedintele Parlamentului danez va fi notificat prin intermediul Oficiului pentru Servicii Juridice. Preşedintele comisiei este cel care face recomandarea orală, cu excepţia cazului în care va fi ales un purtător de cuvânt.

Atunci când un proiect de lege a fost înaintat într-o comisie, după începerea celei de a treia lecturi, comisia prezintă un raport (sau un supliment la acesta sau un supliment pentru raport suplimentar) sau face o recomandare pe cale orală.

 O comisie poate face o declaraţie cu privire la progresele înregistrate în cazul unei probleme şi care nu se prezintă un raport. În plus, o comisie poate, în circumstanţe excepţionale, să prezinte un raport asupra activităţilor sale în general. Rapoartele comisiilor sunt publicate pe unul dintre site-urile web ale Parlamentului danez.

O chestiune poate, în orice stadiu pe parcursul lecturii sale, să fie supusă controlului unei comisii. În cazul în care problema a fost deja înaintată Parlamentului danez, lectura aceasta va fi suspendată şi va fi retrimisă la comisia competentă.

Preşedintele Parlamentului poate depune moţiuni în ceea ce priveşte trimiterea de propuneri care urmează să fie tratate de către o comisie pentru o dezbatere specială.

ESTONIA
Comisiile permanente: comisia constituţională; comisia pentru afaceri culturale; comisia economică; comisia pentru mediu; comisia pentru UE; comisia de finanţe; comisia de relaţii externe; comisia juridică; comisia de apărare; comisia pentru probleme rurale; comisia pentru probleme sociale.
Un membru al Parlamentului poate face parte dintr-o singură comisie permanentă şi poate fi, în acelaşi timp, membru al comisiei pentru Afaceri Europene sau al comisiei pentru investigaţii. Preşedintele şi vicepreşedintele Parlamenului nu pot face parte din comisiile permanente, cu excepţia comisiei pentru Afaceri Europene. 

Numărul comisiilor este stabilit de către boardul Parlamentului, proporţional cu numărul membrilor fiecărui grup politic, care face propuneri în acest sens. Membrii independenţi pot face parte din comisiile permanente, pe baza unei cereri, în funcţie de necesităţile comisiilor şi cu aprobarea conducerii Parlamentului. Orice modificare a componenţei unei comisii trebuie aprobată de către conducerea Parlamentului. 

Dintre membrii unei comisii se aleg preşedintele şi vicepreşedintele, la prima şedinţă a comisiei, prin vot secret. 

Comisiile permanente au în atribuţii solicitarea de informaţii utile activităţii proprii de la Guvern sau agenţii guvernamentale; solicitarea participării membrilor Guvernului la şedinţe pentru a obţine informaţii referitoare la domeniul de activitate al comisiei; pot invita membri ai Guvernului sau oficiali ai agenţiilor guvernamentale sau alte persoane să participe la şedinţele comisiei, pentru a obţine informaţii utile activităţii acesteia.

Comisiile pregătesc rapoarte de analiză a unei problematici aflate în sfera sa de competenţă sau în ceea ce priveşte activitatea sa de supervizare a activităţii Executivului. În acest scop comisia numeşte un raportor dintre membrii săi, care va asigura pregătirea proiectului de raport care, ulterior, va fi spus aprobării comisiei.

Şedinţele unei comisii se convoacă de către preşedintele acesteia sau la cererea a cel puţin o treime dintre membrii comisiei. La şedinţe pot participa şi pot lua cuvântul membrii guvernului. La invitaţia preşedintelui sau vicepreşedintului comisiei, la şedinţe pot lua parte reprezentanţi ai agenţiilor guvernamentale sau alte persoane. Comisia poate declara o şedinţă publică dacă jumătate dintre membrii acesteia îşi exprimă acordul. Cvorumul pentru şedinţă este de cel puţin o treime dintre membrii comisiei. O rezoluţie este adoptată cu majoritatea voturilor. 
FINLANDA
Pentru examinarea iniţiativelor legislative şi a celorlalte probleme cu care este sesizat Parlamentul, se constituie, pe domenii de specialitate, 14 comisii perma​nente, formate din câte 17 membri permanenţi şi alti 9 supleanţi (cu exceptia comi​siei pentru finanţe, care are 21 de membri şi 19 supleanţi şi a comisiei de audit care are 11 membri permanenţi şi 6 supleanţi). Acestor comisii li se adaugă Marea Comisie, compusă din 25 de membri şi 13 supleanţi.  Comisiile permanente se constituie pentru întreaga durată a legislaturii. 

Comisiile se constituie imediat după începerea oficială a unei legislaturi. 

Fiecare comisie trebuie să aleagă, dintre membrii săi, un preşedinte şi un vicepreşedinte. Rezultatul alegerilor se comunică plenului Parlamentului. Prima şedinţă a comitetului este prezidată de cel mai bătrân dintre membrii săi, până la alegerea noului preşedinte.
Parlamentul decide asupra numărului membrilor permanenţi şi al membrilor supleanţi ai oricărei comisii. În cazul în care este necesar, la propunerea comisiei în cauză, Parlamentul  poate decide creşterea numărului membrilor supleanţi ai Marii Comisii sau ai altor comisii. 
Preşedintele Parlamentului, împreună cu vice​preşedinţii şi alţi patru deputaţi sunt membrii unei comisii parlamentare al cărei obiect de activitate îl constituie administrarea Parlamentului şi a bugetului acestuia. Acestei comisii i se subordoneaza Cancelaria Parla​mentului, condusă de Secretarul general.

Un parlamentar poate face parte din cel mult două comisii. 

Există următoarele comisii parlamentare: comisia de drept constituţional; comisia pentru afaceri externe; comisia de finanţe; comisia de audit; comisia pentru ocuparea forţei de muncă şi egalitate de şanse; comisia pentru administraţie;  comisia pentru afaceri juridice; comisia pentru transporturi şi comunicaţii; comisia pentru agricultură şi silvicultură; comisia de apărare; comisia educaţie şi cultură; comisia pentru afaceri sociale şi de sănătate; comisia pentru comert; comisia pentru viitor;  comisia de mediu. 

FRANŢA

ADUNAREA NAŢIONALĂ
După reforma constituţională realizată prin legea din 23 iulie 2008, rolul Parlamentului a fost consolidat; în urma acestei reforme, regulamentele celor două Camere au fost revizuite în mod semnificativ. Prin reducerea mandatului prezidenţial la 5 ani şi inversarea calendarului electoral, au fost modificate profund funcţiile Parlamentului, iar reforma regulamentelor a incercat să dea conţinut acestor orientări.

Noul Regulament din 7 mai 2009 al Adunării Naţionale a adus o nouă imagine acestei instituţii care a beneficiat de metode de lucru mai moderne şi de un grad mai mare de reprezentativitate
. Dezbaterile pentru modificarea regulamentelor au fost deosebit de intense, opoziţia de atunci având puncte de vedere divergente în multe aspecte legate de reformă, iar schimbările au reprezentat rezultatul unui consens obţinut după o activitate care a durat multe luni, în grupul de lucru format în acest scop. Au fost discutate peste 150 de articole, ceea ce a reprezentat o reformă fară precedent în ultimii 50 de ani. Reforma a dat drepturi sporite opoziţiei şi un nou spaţiu de afirmare al iniţiativei parlamentare, redesenând modul de elaborare a legilor, redefinind controlul şi evaluarea. Aceste noi reguli au fost integrate în practica legislativă, toţi actorii implicaţi în procedura legislativă aplicând această reformă în interesul instituţiei parlamentare, al democraţiei şi al Republicii. 

Principalele coordonate ale reformei Regulamentului Adunării Naţionale au fost legate de: creşterea rolului grupurilor politice aflate în opoziţie şi a grupurilor minoritare în şedinţele publice; de o mai bună reprezentare a instanţelor decizionale ale Adunării; de coresponsabilizarea Parlamentului în activitatea de control şi evaluare; de lărgirea spaţiilor pentru afirmarea iniţiativei parlamentare prin creşterea rolului Parlamentului în stabilirea ordinei de zi şi a elaborării legilor; de o mai bună încadrare a dezbaterilor parlamentare; de crearea unor mijloace mai bune de exprimare a opiniilor parlamentarilor; de imbunătăţirea modului de elaborare a legilor în comisii şi în şedinţele de plen, mai ales prin cerinţa utilizării studiilor de impact; de elaborarea unor metode de control al guvernului şi evaluare a politicilor publice de către Parlament, aceste teme fiind abordate o săptămână pe lună de către un nou organism, Comitetul de evaluare şi control al politicilor publice; de modernizare şedinţelor pentru întrebări; de creşterea controlului Parlamentului în procedura nominalizărilor făcute de Preşedintele Republicii; de implicarea sporită a Parlamentului în angajarea forţelor armate în străinatate şi în problemele europene. 

Noul Regulament a modernizat procedurile şi a consolidat condiţiile dezbaterilor democratice, astfel încât majoritatea să poată pune în aplicare orientările politice aprobate de francezi, respectându-se astfel principiile democraţiei reprezentative. Reforma a creat instrumentele pentru ca Parlamentul să poată răspunde exigenţelor democraţiei secolului al XXI-lea.

 Referitor la tema reînnoirii rolului comisiilor permanente ale Parlamentului se poate reaminti că, anterior elaborării Constituţiei franceze din 1958, numărul comisiilor parlamentare permanente era foarte mare
. Prevederile Constituţiei din 1958 au limitat numărul comisiilor permanente la 6, încercându-se a se pune fiecare minister sub tutela uneia dintre aceste comisii. Unii specialişti au apreciat că noile prevederi referitoare la activitatea comisiilor permanente au constituit instrumentul principal de reînnoire profundă a activităţii Parlamentului. Comisiile permanente au fost considerate principala modalitate de introducere a unui parlamentarism raţionalizat. Mai mult decât un organism de lucru, comisiile permanente sunt considerate a se afla în centrul înnoirii modalităţilor de deliberare şi a condiţiilor de funcţionare internă a Parlamentului. Considerate principalele componente ale activităţii parlamentare, ele contribuie la introducerea principalelor reforme în domeniul controlului bugetar, al activităţii europene, al evaluării politicilor publice şi al  diplomaţiei parlamentare. Rolul lor autonom confirmă locul specific în sistemul parlamentar, contribuţia lor esenţială în consolidarea opoziţiei parlamentare şi în afirmarea bicameralismului. 
Noul Regulament al Adunării Naţionale din 2009 a adus schimbări importante în activitatea comisiilor parlamentare permanente. Raportul parlamentar care a însoţit proiectul de modificare a Regulamentului Adunării Naţionale
 a propus, conform modificării art. 43 din Constituţie, mărirea numărului comisiilor parlamentare permanente de la 6 la 8, prin scindarea Comisiei afacerilor economice de cea pentru afaceri culturale şi sociale, întrucât au o activitate specifică deosebită şi acoperă un număr considerabil de portofolii guvernamentale şi prin crearea a patru comisii parlamentare permanente noi. Aceste decizii se întemeiau pe anumite studii  prealabile care arătau ponderea deosebită a anumitor tipuri de legi (de exemplu, cele în domeniul social reprezentau 70% din textele examinate de comisii). 

În domeniul organizării activităţii din comisiile permanente, modificările au vizat componenţa birourilor acestora, valabile pe perioada unei sesiuni, trecându-se la un număr de patru vicepreşedinţi şi la întărirea rolului opoziţiei parlamentare, prin exigenţa ca noua compoziţie a biroului comisiei să reproducă configuraţia politică a Adunării, să conţină cel puţin un reprezentant din fiecare grup, iar preşedinţia comisiei de finanţe să fie rezervată opoziţiei. Aceste modificări legate de întărirea rolului opoziţiei s-au datorat prevederilor noului articol 51-1 din Constituţie, care menţionează acordarea unor drepturi specifice grupurilor din opoziţie. În acelaşi sens au fost făcute şi modificările referitoare la componenţa Biroului Adunării Naţionale. Alte aspecte au vizat exigenţa qvorumului în desfăşurarea lucrărilor comisiei, a fost suprimată de asemenea interdicţia unui preşedinte de comisie permanentă de a fi şi preşedinte al unei comisii speciale şi au fost adoptate prevederi referitoare la publicitatea lucrărilor comisiilor (art. 46 Regulament). În legătură cu aceasta ultimă problemă, birourile comisiilor parlamentare vor decide regimul de publicitate al activităţilor din comisii.

Prevederile de lege actuale din Regulamentul Adunării Naţionale referitoare la comisiile permanente 

În capitolul IX, articolul 36 al Regulamentului
 Adunării Naţionale, se menţionează că: 1. Adunarea numeşte, în şedinţă publică, 8 comisii permanente. 2. Denumirea lor şi competenţa sunt fixate după cum urmează: Comisia afacerilor culturale şi educaţiei: învăţământ şcolar; învăţământ superior; cercetare; tineret; sport; activităţi artistice şi culturale; comunicare; proprietate intelectuală; Comisia afacerilor economice: agricultura şi pescuit; energie şi industrie; cercetare aplicată şi inovaţie; consum, comerţ interior şi exterior; poştă şi comunicaţii electronice; turism ; urbanism şi locuinţe; Comisia afacerilor externe: politica externă şi europeană; tratate şi acorduri internaţionale; organizaţii internaţionale; cooperare şi dezvoltare; francofonie; relaţii culturale internaţionale;  Comisia afacerilor sociale: ocuparea locurilor de muncă şi muncă; formare profesională; sănătate şi solidaritate; persoane vârstnice; persoane cu handicap; familie; protecţie socială; legi de finanţare a securităţii sociale şi controlul aplicării lor; inserţie şi egalitatea şanselor; Comisia apărării naţionale şi forţelor armate: organizarea generală a apărării; relaţia dintre armată şi naţiune; politica de cooperare  şi de asistenţă în domeniul militar; probleme strategice; industrie şi apărare; personal civil şi militar al armatelor; jandarmerie;jusţitie militară; vechi combatanţi; Comisia de dezvoltare durabilă şi amenajarea teritoriului: amenajarea teritoriului; construcţii; transport; echipament; infrastructuri; lucrări publice; mediu; vânătoare; Comisia de finanţe, economie generală şi control bugetar: finanţe publice; legi legate de finanţe; legi de programare ale orientarilor plurianuale ale finanţelor publice; control al execuţiei bugetare; fiscalitate locală; conjuctură economică; politică monetară; bănci; asigurări; domeniu şi participarea statului; Comisia legilor constituţionale, legislaţiei şi administrării generale a Republicii: legi constituţionale; legi organice; regulament; drept electoral; libertăţi publice; securitate; securitate civilă; drept administrativ; funcţia publică; organizare judiciară; drept civil, comercial şi penal; petiţii; administrare generală şi teritoriala a statului;colectivităţi teritoriale.    
Efectivul maxim al comisiilor permanente este egal cu o optime a efectivului membrilor Adunării, arondat numărului imediat superior.

În articolul 37, se precizează că: 1. Membrii comisiilor permanente sunt numiţi la începutul legislaturii 2. Grupurile constituite dispun de un număr de locuri proporţional cu importanţa lor numerică. 3. Locurile rămase vacante după repartizare sunt atribuite deputaţilor care nu aparţin nici unui grup, ţinându-se cont, ca prioritate, de vârstă.

Conform articolului 38, un deputat nu poate fi membru decât al unei comisii permanente. Totuşi, el poate asista la lucrările unei comisii al cărei membru nu este. Deputaţii care aparţin adunărilor internaţionale sau europene, ca şi deputaţii membri ai unei comisii speciale, pot, la cerere, şi pentru o perioadă anume, să fie dispensaţi de prezenţa în comisia permanentă căreia îi aparţin.  Ei vor fi înlocuiţi de un alt membru al comisiei. Un deputat care nu mai aparţine grupului din care a fost nominalizat, pierde dreptul de a mai aparţine acelei comisii permanente.

În articolul 39 al Regulamentului se precizează că, după numirea membrilor, comisiile permanente sunt convocate de Preşedintele Adunării, pentru ca aceştia să aleagă Biroul.
Birourile comisiilor cuprind, în afară de preşedinte, 4 vice-preşedinţi şi 4 secretari.

Comisia de finanţe, economie generală şi control bugetar numeşte un raportor general. Compoziţia Biroului fiecărei comisii permanente va încerca să reproducă configuraţia politică a Adunării şi să asigure reprezentarea tuturor componentelor sale. Punctul 3 al articolului prevede că nu poate fi ales la preşedinţia Comisiei de finanţe, economie generală şi control bugetar decât un deputat care aparţine unui grup declarat în opoziţie.

Birourile comisiilor sunt alese prin vot secret pe categorii de funcţii. Dacă nu se obţine majoritatea absolută în primele două tururi, se alege cu majoritate relativă în turul trei, iar în situaţia de egalitate de voturi, este numit cel mai în vârstă.

În capitolul X al Regulamentului se face referire la lucrările comisiilor. 

În articolul 40 se menţionează că aceste comisii permanente sunt convocate la solicitarea Preşedintelui Adunării, dacă guvernul solicită acest lucru.

În timpul sesiunilor, comisiile sunt convocate de preşedinţii lor. În afara sesiunilor, comisiile pot fi convocate fie de Preşedintele Adunării, fie de preşedinţii lor, după acordul Biroului comisiei. Reuniunea este anulată sau amânată dacă mai mult de  jumătate din membrii comisiei o cer, cu cel puţin 48 de ore înainte de ziua fixată în convocare.

În cursul sesiunii, comisiile trebuie să fie convocate cu 48 de ore înaintea reuniunii; ele se pot reuni în mod excepţional în termen mai scurt dacă ordinea de zi a Adunării o impune. Intervalul de 48 ore e înlocuit de termenul de o săptămână în afara sesiunilor. În convocare trebuie să se precizeze ordinea de zi.

În articolul 41 se menţionează că atunci când Adunarea se reuneşte în şedinţă, comisiile permanente nu se pot reuni decât ca să termine examinarea textului înscris pe ordinea de zi.  Preşedintele comisiei organizează activitate comisiei, iar biroul are misiunea de a urmări deliberările.

În articolul 42 se precizează că prezenţa membrilor comisiilor este obligatorie. Numele celor prezenţi şi a celor învoiţi, fie datorită motivelor prevăzute de Ordonanţa nr. 58 - 1066 din 7 noiembrie 1958 referitoare la autorizarea excepţională a parlamentarilor de a delega dreptul lor de vot, fie datorită unui motiv insurmontabil. Aceste cazuri sunt publicate oficial în Jurnalul Oficial de a doua zi. La acumularea a două absenţe de la lucrările comisiilor, prin aplicarea articolului 50, alineat 3, se reţine 25% din indemnizaţia funcţiei. Chestorii sunt informaţi de aceste absenţe de către preşedintele comisiei permanente. Acest alineat nu se aplică membrilor Biroului Adunării, cu excepţia secretarilor, preşedinţilor de grup, deputaţilor aleşi într-o circumscripţie din afara metropolei.
Articolul 43 precizează că, în toate cazurile, pentru validitatea voturilor,  este necesar qvorumul, dacă o treime din membrii îl cer.

Articolul 44 menţionează că votul se face prin mâna ridicată sau prin scrutin. Votul prin scrutin se face la cererea unei zecimi din numărul membrilor sau a unui membru dacă este vorba de o nominalizare personală. Conform celor prevăzute anterior, membrii comisiei nu pot delega dreptul de vot decât tot unui membru al comisiei şi doar în condiţiile prevazute de Ordonanţa nr.58 – 1066. Delegarea trebuie notificată preşedintelui comisiei.  Preşedintele comisiei nu are vot preponderent.

În articolul 45 se menţionează că miniştrii au acces la lucrările comisiilor; ei trebuie audiaţi atunci când cer acest lucru. Biroul fiecărei comisii poate solicita audierea unui membru al guvernului. Fiecare comisie poate solicita, prin Preşedintele Adunării, audierea unui raportor  al Consiliului economic, social şi de mediu, pe textele care trebuie să obţină avizul.

Articolul 46 precizează că biroul fiecarei comisii are competenţa de a face publicitate lucrărilor comisiei prin mijloacele alese. Audierile raportorilor pe proiecte sau pe propuneri de lege sunt deschise tuturor membrilor comisiilor.

La încheierea fiecărei reuniuni, se întocmeşte un proces verbal în care se menţionează modul de desfăşurare a lucrărilor, votul, intervenţiile. Acesta poate fi integrat ulterior în raport. În urma deciziei biroului comisiei este difuzată o sinteză audiovizuală.

În capitolul VIII al Regulamentului Adunării Naţionale, în articolul 29-1, se fac referiri la (1) modul în care, conform dispoziţiilor constituţionale sau legislative, comisiiile permanente avizează anumite nominalizări facute de Preşedintele Republicii, nominalizări care sunt transmise Preşedintelui Adunării Naţionale, cel care sesizează comisia competentă. Comisia este convocată de Preşedintele Adunării, conform art. 40 al Regulamentului, în timpul sesiunilor, şi de preşedintele comisiei, cu acordul Biroului Permanent, în afara sesiunilor. Conform acestui articol, reuniunea comisiei este anulată sau amânată dacă mai mult de jumătate din numărul membrilor comisiei o cere, cu cel puţin 48 de ore înainte de data convocării. În timpul sesiunii, comisiile trebuie convocate cu cel puţin 48 de ore înainte de data convocării reuniunii. Comisia poate fi convocată în termen mai scurt, dacă tema reuniunii impune acest lucru. Convocarea trebuie să menţioneze ordinea de zi a reuniunii. Conform dispoziţiilor constituţionale şi a altor legi organice, comisia este cea care conduce lucrările sale.

Comisia poate numi un raportor asupra propunerilor de nominalizare.

Persoana nominalizată este audiată de comisie. Sub rezerva prezervării secretelor profesionale sau a secretelor legate de apărarea naţională, audierea este publică.

Votul, care are loc după audiere, se desfăşoară în absenţa persoanei vizate şi este secret. 
Cei care numără voturile sunt traşi la sorţi. Preşedintele comisiei respective se pune de acord cu  preşedintele comisiei competente din Senat, ca deschiderea buletinelor sa aibă loc în acelaşi moment. Preşedintele comisiei anunţă sensul avizului, precizând numărul voturilor pro şi contra. Avizul este notificat Preşedintelui Republicii şi Primului- Ministru. Este publicat în Jurnalul Oficial. 

În capitolul II al regulamentului se face referire la activitatea legislativă în comisii. 

În articolul 86 se precizează că desemnarea raportorilor, imprimarea şi punerea la dispoziţie a rapoartelor trebuie să se facă în timp, astfel încât Adunarea să procedeze la discuţii în termenul prevăzut de Constituţie (şase săptămâni de la depunerea propunerii până la examinarea în şedinţa plenară). Raportul din comisie trebuie să concluzioneze asupra adoptării sau respingerii propunerii. Textul adoptat în ansamblu de comisie se prezintă separat de cel al raportului. În caz de urgenţă se poate adopta o procedură accelerată. În comisie, orice deputat poate depune un amendament, care trebuie prezentat secretariatului comisiei înainte cu cel puţin 3 zile înainte de începerea dezbaterii. La dezbaterile comisiei pot participa: autorul propunerii sau amendamentului, raportorii comisiilor, ca şi reprezentanţii guvernului, care participă de drept. Rapoartele referitoare la domeniile acoperite de activitatea Uniunii Europene, trebuie să aibă în anexe elemente de informare referitoare la dreptul comunitar aplicabil sau în curs de aplicare.

Rapoartele făcute în legătură cu proiecte de lege depuse la biroul Adunării implică în anexă un document care să prezinte studii de impact ale proiectelor.

Rapoartele asupra proiectelor sau propunerilor de lege trebuie să aibă în anexe lista textelor de lege ce ar urma sa fie modificate.

Conform articolului 87, orice comisie permanentă care decide sesizarea pentru aviz o unei alte comisii trebuie să informeze Preşedintele Adunării.

 În capitolul V al Regulamentului se face referire la rolul de informare al comisiilor permanente şi speciale. În articolul  145 se precizează că aceste comisii pot organiza misiuni de informare temporare (organizate conform art.143), în vederea informării asupra unui proiect sau propunere de lege şi asupra efectelor unei anume legislaţii. Misiunile de informare vor elabora un raport de activitate. Astfel de misiuni pot fi create şi la nivelul Conferinţei Preşedintilor, la propunerea Preşedintelui Adunării.

GERMANIA
BUNDESTAG

Potrivit Regulamentului Bundestagului, comisiile permanente sunt “organismele responsabile cu pregătirea deciziilor Bundestagului”
. Comisiile dezbat proiectele şi propunerile legislative şi le pot modifica într-o asemenea măsură încât, la sfârşitul  acestui proces, legea poate fi votată în forma prezentată de comisie, sau poate fi respinsă, la propunerea respectivei comisii.

La începutul fiecărei legislaturi se numesc noi comisii permanente, având o componenţă diferită. Bundestag-ul nu stabileşte complet independent acest structuri de lucru, întrucât înfiinţarea anumitor comisii (comisia pentru afaceri europene,  comisia pentru relaţii externe, comisia de apărare, comisia pentru petiţii) are la bază prevederile articolului 45 din Legea fundamentală (celelalte comisii se înfiinţează prin prevederile Regulamentului). 

 În general, organizarea comisiilor permanente stabilite de Bundestag urmăreşte structura Guvernului federal, existând o comisie permanentă pentru fiecare minister. Mai mult, Parlamentul poate acorda o atenţie deosebită unui anumit domeniu pentru monitorizarea căruia desemnează mai multe comisii (de exemplu, Ministerul federal de interne este monitorizat atât de Comisia pentru afaceri interne, cât şi de comisia pentru sport).

Numărul comisiilor permanente diferă de la o legislatură la alta. În prezent numărul acestora este de 22. În vederea examinării intensive a anumitor subiecte, comisiile permanente  pot înfiinţa şi subcomisii.  

Fiecare comisie este formată dintr-un preşedinte, un vicepreşedinte şi un anumit număr de membri şi membri supleanţi. În legislatura prezentă, numărul membrilor comisiilor permanente variază între 13 şi 41.  Locurile în comisii se repartizează conform principiului reprezentării proporţionale, în funcţie de numărul mandatelor deţinute de grupurile parlamentare. Deputaţii care nu aparţin unui  grup parlamentar sunt consultaţi de către Preşedintele Bundestagului asupra includerii lor într-o anumită comisie permanentă. 

Cele 22 de comisii permanente sunt: comisia pentru afaceri europene; comisia pentru buget; comisia pentru cultură şi media; comisia de apărare; comisia pentru cooperare economică şi dezvoltare; comisia pentru ştiinţe economice şi tehnologie; comisia pentru educaţie, cercetare şi evaluare tehnologică; comisia pentru mediu, conservarea naturii şi securitate nucleară; comisia pentru probleme de familie, vârstnici, femei şi tineret; comisia pentru finanţe; comisia pentru alimentaţie, agricultură şi protecţia consumatorului; comisia pentru relaţii externe; comisia pentru sănătate; comisia pentru drepturile omului şi sprijin umanitar; comisia pentru afaceri interne; comisia pentru muncă şi probleme sociale; comisia juridică; comisia pentru petiţii; comisia pentru examinarea alegerilor; comisia pentru sport; comisia pentru probleme de transport şi de urbanistică; comisia pentru turism.

Trebuie făcută o menţiune specială în ceea ce priveşte Comisia pentru afaceri europene. Art. 23 din Legea fundamentală germană prevede că Bundestagul are responsabilităţi în ceea ce priveşte problemele Uniunii Europene. Art. 45 din Legea fundamentală prevede în mod expres faptul că Bundestagul trebuie să desemneze o Comisie pentru afaceri europene care să fie însărcinată cu punerea în practică a art. 23 din Legea fundamentală. Comisia este una dintre cele patru menţionate în mod expres în Legea fundamentală (art. 45).

Comisia comună: conform articolului 53.a din Legea fundamentală, Comisia comună a Bundesrat-ului şi a Bundestag-ului are 48 de membri; 2/3 din acest număr sunt membri ai Bundestag-ului, iar 1/3 ai Bundesrat-ului. Comisia comună acţionează ca „un parlament de urgenţă al Germaniei” în situaţia în care obstacole insurmontabile împiedică Bundestag-ul să se reunească în timp util atunci când se declară stare de război (de apărare a statului). Organizarea şi funcţionarea acestei comisii se stabilesc prin Regulamentul adoptat de Bundestag, cu acordul Bundesrat-ului. 

BUNDESRAT
Domeniul de competenţă al comisiilor permanente corespunde cu ariile de competenţă ale ministerelor, expertiza Guvernului federal fiind astfel completată cu cea a Bundesrat-ului (şi, implicit, a landurilor). 

Fiecare din cele 16 landuri este reprezentat de un membru, dispunând de un vot în fiecare din aceste 16 comisii permanente.

Şedinţele comisiilor nu sunt publice.

În comisiile pentru relaţii externe şi de apărare, landurile sunt reprezentate de către Premieri, miniştrii de resort participând la activitatea comisiilor corespunzătoare domeniilor lor de activitate. Toţi membrii comisiilor pot fi reprezentaţi de “comisari delegaţi”(experţi din cadrul ministerelor), întrucât numai în felul acesta se poate face faţă dublei funcţii de ministru al landului şi membru al Bundesrat-ului.

Comisii permanente: comisia pentru agricultură; comisia pentru muncă şi probleme sociale; comisia pentru politică externă (consacrată constituţional la art.32.1); comisia pentru afaceri europene; comisia pentru familie şi persoane vârstnice; comisia pentru probleme financiare; comisia pentru femei şi tineri; comisia de sănătate; comisia pentru afaceri interne; comisia pentru cultură; comisia juridică; comisia pentru mediu; comisia pentru transport; comisia de apărare; comisia pentru probleme economice; comisia pentru construcţii civile.

LITUANIA
Comisiile parlamentare se formează în timpul primei sesiuni a Legislativului nou ales, fiind alcătuite din cel puţin 7 membri şi cel mult 17 membri (cu excepţia Comisiei pentru afaceri europene), conform principiului reprezentării proporţionale a grupurilor parlamentare. Numărul exact de membri din fiecare comisie se stabileşte prin decizia Parlamentului. Grupurile parlamentare, luând în considerare solicitările şi competenţele membrilor lor, pot recomanda comisiilor sporirea numărului de membri; un membru al Seimului poate solicita participarea la o anumită comisie, pe baza experienţei sale; rezoluţia Seimului poate fi favorabilă dacă nu contravine principiului reprezentării proporţionale a grupurilor parlamentare. Dintre membrii comisiei se alege un preşedinte şi un vicepreşedinte. Alegerea trebuie aprobată de către conducerea Seimului; în caz contrar se procedează la o nouă alegere.

Un membru al conducerii Seimului nu poate fi preşedinte sau vicepreşedintele unei comisii permanente, cu excepţia Comisiei pentru afaceri europene. Un reprezentant al opoziţiei parlamentare trebuie să deţină funcţia de preşedinte al Comisiei pentru buget şi finanţe şi al Comisiei de audit. Comisia pentru buget şi finanţe are doi preşedinţi. 

Comisia pentru afaceri europene este compusă din minimum 15 membri, potrivit principiului reprezentării proporţionale a grupurilor parlamentare.  Parlamentarii care sunt membri şi ai altor comisii, precum şi membrii Consiliului Parlamentului pot fi membri ai Comisiei pentru afaceri europene.
Câmpul de competenţă al comisiilor cuprinde dezbaterea proiectelor legislative, pregătirea concluziilor asupra acestora; iniţiative legislative proprii; analiza necesităţii unor legi noi sau a punerii în practică a legislaţiei în vigoare; examinarea programului de guvernare; examinarea activităţii Guvernului sau altor instituţii ale statului, fiecare comisie în aria specifică de activitate; examinarea, în limitele competenţelor specifice, a nominalizărilor pentru conducerea instituţiilor statului; examinarea principalilor indicatori ai bugetului de stat şi bugetului municipalităţilor; analiza şi controlul eficienţei utilizării bugetului de stat; examinarea numirilor de miniştri şi alţi demnitari ai statului; participarea la procesul de pregătire şi coordonare a poziţiei Lituaniei în ceea ce priveşte propunerile de adoptare a documentelor Uniunii Europene; examinarea altor documente ale Uniunii Europene; examinarea propunerilor pentru reprezentanţii statului în cadrul instituţiilor europene. 
Comisii parlamentare: comisia pentru protecţia mediului; comisia pentru audit;  comisia pentru buget şi finanţe; comisia pentru economie;  comisia de dezvoltare a societăţii informaţionale; comisia pentru afaceri rurale; comisia pentru securitate naţională şi de apărare;  comisia pentru afaceri sociale şi de muncă;  comisia pentru sănătate; comisia pentru educaţie, ştiinţă şi cultură; comisia pentru afaceri juridice; comisia pentru afaceri externe; comisia pentru administraţia de stat şi a autorităţilor locale; comisia pentru drepturile omului.
LUXEMBURG

Regulamentul Camerei Deputaţilor
 a Marelui Ducat de Luxemburg cuprinde, în capitolul 5, referiri la comisiile parlamentare permanente. 

În articolul 17 se menţionează că, (1) după fiecare reînnoire a Camerei, aceasta formează în cadrul său comisii permanente, cărora le stabileşte numărul, denumirea şi atribuţiile; (2) Comisiile permanente sunt formate din minimum 5 şi maximum 13 deputaţi. În articolul 19 se precizează că, la propunerea Conferinţei Preşedinţilor, se stabileşte numărul locurilor atribuite fiecărui grup politic şi deputaţilor independenţi, în funcţie de reprezentarea proporţională, în fiecare comisie. Grupurile politice propun membrii pe locurile corespunzătoare. Fiecare membru poate fi înlocuit de un alt membru, la alegerea sa. 

Fiecare deputat poate asista ca observator  la reuniunile tuturor comisiilor, fară a putea participa la vot, la dezbateri şi fără a putea solicita rambursarea unor cheltuieli făcute în acest scop.

În articolul 20 se menţionează că în toate comisiile se numesc, din cadrul lor, cu majoritate absolută de voturi, pe durata unei sesiuni, un preşedinte şi doi vice-preşedinţi. 

Comisiile sunt convocate în şedinţă de preşedinte, sau în caz special, de unul din cei doi vice-preşedinţi sau de Preşedintele Camerei, cu cel puţin 3 zile înainte de data reuniunii. Se poate face o derogare de la acest termen de către Preşedintele Camerei. 

Comisiile pot invita membri ai Guvernului pentru a fi ascultate punctele lor de vedere. 

În cazul în care lipsesc preşedintele şi cei doi vice-preşedinţi, comisia este prezidată de deputatul cel mai în vârstă, membru al comisiei.

Conform articolului 21, ordinea de zi a reuniunilor comisiilor este fixată de comisie sau, la solicitare, de Preşedintele Camerei. Prioritatea este acordată proiectelor şi propunerilor de lege, amendamentelor şi moţiunilor pe care Preşedintele Camerei le trimite, urmând ordinea indicată de Cameră. 

Comisiile au dreptul de a prezenta ele însele propuneri şi amendamente. Ele au sarcina de a organiza dezbaterile, audierile publice sau cu uşile închise, vizite şi alte activităţi, cu avizul conform al Preşedintelui Camerei, Biroului sau Conferinţei Preşedinţilor.

 Comisiile pot constitui subcomisii ale căror componenţă şi competenţe le stabilesc. Acestea elaborează rapoarte pe care le prezintă în faţa comisiei.

Comisiile numesc, cu majoritate absolută, dintre membrii lor, un raportor care elaborează un raport pentru Cameră. Dacă este nevoie, se pot numi mai mulţi raportori. 

Raportul conţine în afara analizei deliberărilor comisiei, concluzii motivate şi textul propus de comisie. Rapoartele sunt supuse aprobării comisiei. Ele sunt distribuite înainte de discutarea în şedinţă publică, cu trei zile înaintea dezbaterilor, cu excepţia situaţiilor în care Camera decide altfel.  

Documentele distribuite în timpul reuniunilor sunt comunicate din oficiu grupurilor politice sau independenţilor.

Lucrările comisiilor nu sunt publice. La cererea comisiei, Conferinţa Preşedinţilor poate autoriza organizarea de către comisii a unor audieri publice. În mod excepţional, la cererea unei comisii, Conferinţa Preşedinţilor poate autoriza ca lucrările să fie transmise în direct de televiziunea Camerei.

În timpul reuniunii se redactează un proces verbal care va trebui aprobat la următoarea reuniune a comisiei. Proiectul procesului verbal este accesibil membrilor comisiei, preşedinţilor grupurilor politice şi membrilor guvernului. După aprobarea procesului verbal de către comisie, este semnat de preşedinte şi secretar, devine public şi este publicat pe internetul Camerei.

În mod excepţional, comisia poate decide să păstreze secretul deliberărilor.

În articolul 23, se precizează că la ora fixată pentru reuniunea comisiei, preşedintele consultă lista cu prezenţa, prezintă motivele absenţelor şi poate deschide sau amâna şedinţa. În orice comisie, prezenţa majorităţii membrilor este cerută pentru validitatea voturilor.

 În articolul 24, se mentionează că Preşedintele Camerei, cu avizul Conferinţei Preşedinţilor, poate propune preşedinţilor comisiilor termenul până la care pot fi depuse rapoartele pe textele cu care au fost sesizate. Dacă termenul nu poate fi respectat, raportorul poate fi schimbat. Comisia poate, de asemenea, din proprie iniţiativă să schimbe raportorul.

În articolul 25 se menţionează că la şedinţele comisiei pot asista autorii propunerilor, autorii amendamentelor, opinia lor având rol consultativ. Fiecare membru al Camerei are dreptul de a face observaţii scrise comisiei asupra textelor aflate în dezbatere.

Conform articolului 26, cu prilejul examinării proiectelor de lege sau propunerilor, examinării unor proiecte de directive sau reglementări europene sau redactării unui raport, o comisie poate asculta poziţia unor persoane sau organisme extraparlamentare, poate invita deputaţi europeni, poate solicita materiale documentare, poate accepta sau solicita colaborarea lor, cu caracter consultativ. 

Dacă o comisie apreciază că are nevoie  de avizul altei comisii sau vrea să dea avizul asupra unui text aflat în dezbaterea altei comisii, atunci se adresează această solicitare Preşedintelui Camerei. 

În Titlul II al Regulamentului se precizează procedurile de examinare şi adoptare a textelor legislative. În capitolul 4 se face referire la amendamentele făcute în comisii. Fiecare membru are dreptul de a face amendamente, care sunt menţionate în raport.

În probleme europene, articolul 169 precizează că membrii luxemburghezi ai Parlamenului European pot fi invitaţi să asiste la lucrările comisiilor atunci când sunt abordate probleme europene.

Fiecare comisie decide, cu majoritatea voturilor, redactarea unui aviz asupra unei propuneri legislative europene în legătură cu respectarea sau nerespectarea principiului subsidiarităţii. Dacă o comisie concluzionează că există o violare a acestui principiu, proiectul rezoluţiei este supus dezbaterii Camerei, în şedinţă publică sau în cadrul Conferinţei Preşedinţilor .

REGATUL UNIT AL MARII BRITANII ŞI IRLANDEI DE NORD

Camera Comunelor

Comisiile generale sunt structuri de lucru specifice numai Camerei Comunelor. Instituirea sistemului comisiilor generale (la începutul sesiunii 2006-2007, când comisiile permanente au fost transformate în comisii generale) a avut ca scop principal accelerarea procesului legislativ. 

Pentru orice proiect de lege depus la Parlament, se numeşte o comisie generală, a cărei denumire depinde de conţinutul iniţiativei legislative supuse examinării. O comisie generală este formată din minimum 16 membri şi maximum 50, componenţa acesteia reflectând configuraţia politică a partidelor reprezentate în Cameră. 

Comisia, prezidată de un preşedinte, dezbate proiectul conform regulilor care guvernează dezbaterile în plen asupra proiectelor de lege. Spre deosebire de fostele comisii permanente, comisiile generale sunt abilitate să solicite şi să obţină informaţii scrise şi orale din partea persoanelor oficiale şi experţilor din afara Parlamentului, ceea ce permite fundamentarea informaţională completă a procesului decizional.  

Marile comisii sunt comisii generale suplimentare care au competenţe în dezbaterea de iniţiative teritoriale specifice: Marea Comisie pentru Scoţia (formată din toţi cei 72 de parlamentari scoţieni), Marea Comisie pentru Ţara Galilor (formată din 40 de parlamentari din Ţara Galilor, plus alţi 5) şi Marea Comisie pentru Irlanda de Nord (formată din 18 parlamentari din Irlanda de Nord, plus alţi 25).   

Comisiile comune sunt alcătuite din membri ai Camerei Comunelor şi Camerei Lorzilor şi au competenţe similare celor ale comisiilor speciale. 
Există comisii comune permanente - Comisia pentru drepturile omului şi Comisia pentru legislaţie secundară – şi comisii comune temporare, care îşi încetează activitatea după depunerea rapoartelor asupra proiectelor legislative cu care au fost sesizate. 
OLANDA

Comisiile sunt organizate de către Camera Reprezentanţilor, în baza prevederilor Regulamentului de funcţionare al Camerei. Camera Reprezentanţilor constituie câte o comisie corespunzătoare fiecărui minister, cu excepţia Ministerului Afacerilor Generale precum şi două comisii permanente una pentru Afaceri Europene şi una pentru relaţiile cu Marea Britanie.
Comisiile sunt constituite pentru întreaga durată a unei legislaturi. Numărul membrilor unei comisii este stabilit de către preşedinte, dar plenul Camerei poate decide şi altfel. Renunţarea la poziţia de membru al unei comisii se poate face numai cu acordul Preşedintelui. Preşedintele trebuie să completeze posturile vacantate prin renunţare precum şi orice alt post vacant. Prima şedinţă a unei comisii nou înfiinţate are loc sub conducerea Preşedintelui Camerei. În această şedinţă membrii comisiei aleg din rândurile lor un preşedinte şi un vicepreşedinte, care sunt însărcinaţi cu conducerea activităţilor comisiei. Pentru îndeplinirea corespunzătoare a atribuţiunilor sale fiecare comisie este împuternicită să: ceară unui ministru toate documentele toate documentele necesare în acest scop; să organizeze audieri, mese rotunde, mese tematice, să apeleze la experţi externi, în  în conformitate cu secţiunea 17 a legii cadru privind organismele consultative externe. În ceea ce priveşte avizul pentru organizarea audierilor, acesta poate fi acordat membrilor Camerei şi prin internet. În cazul în care comisia doreşte să audieze funcţionari publici, aceştia sunt invitaţi prin intermediul ministrului de resort.

Comisia va raporta Camerei Reprezentanţilor în baza documentelor la care face referire. Rapoartele trebuie să fie cât mai concise posibil în legătură cu subiectul la care fac referire. Comisia are dreptul de a omite un document dacă-l consideră irelevant. Camera Reprezentanţilor poate decide nepublicarea unui raport al comisiei în situaţia în care consideră că documentele la baza cărora a stat raportul  nu pot fi tratate public. Comisia trebuie sa aibă o consultare prealabilă cu ministrul de resort în cazul consultării publice. Toate rapoartele care urmează sa fie publicate de către comisie se redactează sub  responsabilitatea grefierului comisiei.

Comisia se întruneşte ori de câte ori consideră că este nevoie. În cazul în care nu s-a luat o decizie în acest sens, Preşedintele comisiei stabileşte orarul şedinţelor. Preşedintele convoacă o şedinţă a comisiei într-un termen rezonabil  ori de câte ori solicită Guvernul sau dacă un sfert din membri ei au o motivaţie pentru a solicita expres acest lucru.

Membrii şi membrii supleanţi ai unei comisii trebuie să aibă acces la toate şedinţele acesteia. Toţi membrii Camerei au dreptul sa aibă acces la dezbaterile  comisiei privind proiecte legislative sau declaratii politice. Ei au dreptul de a participa şi la deliberări. O comisie poate acorda dreptul de a participa la sedinţă, la cerere, a unuia sau mai multor membrii ai Camerei care nu sunt membri sau membri supleanţi şi în alte cazuri de cât cele specificate la alineatul 2; şi în acest caz membrul Camerei poate lua parte la deliberări.

Preşedintele unei comisii trebuie să aibă aceleaşi competenţe ca şi ale preşedintelui de şedinţă al plenului Camerei, cu excepţia celor prevăzute la alineatul 60, care se aplică în cazul şedinţelor publice ale comisiilor.

Deciziile pot fi luate numai de către membrii comisiei, cu condiţia ca întotdeauna când unul din membri nu este în birou sau este în imposibilitatea de a participa să delege atribuţiile supleantului său. Deciziile în urma unei şedinţe comune a două sau mai multe comisii trebuie luate de fiecare comisie în parte, iar dacă acestea nu  sunt identice, plenul Camerei hotărăşte  asupra deciziei finale. Comisia pentru petiţii nu poate lua o decizie dacă nu sunt prezenţi mai mult de jumătate din membri ei sau supleanţii acestora.

Şedinţele comisiilor sunt publice. Camera Reprezentanţilor poate decide dacă şedinţele unor comisii speciale trebuie sa aibă loc cu uşile închise. O comisie poate decide dacă toată şedinţa sau o parte poate avea loc cu uşile închise, la propunerea unui membru sau a ministrului de resort. Dacă această propunere are loc în timpul unei şedinţe publice, din acel momentul şedinţa se va desfăşura cu uşile închise, până la luarea unei alte decizii în ceea ce priveşte propunerea. O şedinţă închisă a unei comisii poate avea loc numai la sediul Camerei. Membrii comisiei trebuie să fie prezenţi în persoană la şedinţă. În circumstanţe speciale, preşedintele comisiei poate face derogări de la cele două cerinţe anterioare.

O comisie poate face o dezbatere pe baza unui proiect politic care-i aparţine. În urma dezbaterilor va fi editat un raport concis. Comisia poate cere Parlamentului să aibă o stenogramă facută pe baza discuţiilor în ceea ce priveşte documentul  la care se face referire. Camera decide cu privire la propunerea preşedintelui şi celor doi vicepreşedinţi de şedinţă. În timpul dezbaterii proiectului politic se pot face propuneri pe baza stenogramei. 
O comisie poate avea dezbateri generale în ceea ce priveşte domeniul de activitate al acesteia. Ordinea de zi a dezbaterii generale va fi elaborată şi publicată pe internet de către comisie. Dezbaterea generală trebuie să fie consemnată în stenograme.
SLOVENIA

Consiliul Naţional

Lucrările Consiliului Naţional şi ale organismelor sale de lucru sunt deschise publicului. Accesul publicului poate fi restrâns sau interzis în cazul în care Consiliul Naţional sau un organism de lucru decide astfel.

Caracterul public al lucrărilor Consiliului Naţional este asigurat şi prin canale media; toate materialele (cu excepţia celor cu caracter secret) sunt publicate. Publicul este informat, de asemenea, şi prin intermediul conferinţelor de presă, rapoartelor, declaraţiilor, site-ului oficial şi Buletinului Oficial al Consiliului Naţional. Conferinţele de presă pot fi solicitate de Preşedinte în numele Consiliului Naţional şi de către preşedinţii de comisii şi lideri ai grupurilor de interese în numele comisiei sau grupului respective. Comisiile Consiliului Naţional slovac sunt: comisia pentru disciplină şi imunităţi;  comisia pentru organizarea statului; comisia pentru relaţii internaţionale şi afaceri europene; comisia pentru economie, comerţ, turism şi finanţe; comisia pentru cultură, ştiinţă, educaţie şi sport;  comisia pentru pentru asistenţă socială, muncă, sănătate şi dizabilităţi; comisia pentru autoguvernare locală şi dezvoltare regională; comisia pentru agricultură, silvicultură şi alimentaţie.
SPANIA

Congresul Deputaţilor

Comisiile permanente legislative: comisia constituţională (cu subcomisia pentru modificarea regimului electoral; comisia pentru afaceri externe; comisia pentru justiţie; comisia pentru interne;comisia de apărare; comisia pentru economie şi finanţe;  comisia pentru buget; comisia pentru promovare; comisia pentru educaţie, politică socială şi sport (cu subcomisia pentru sportul profesionist); comisia pentru muncă şi imigrare;  comisia pentru industrie, turism şi comerţ;  comisia pentru mediu, agricultură şi pescuit; comisia pentru administraţie publică; comisia de cultură; comisia pentru sănătate şi protecţia consumatorului; comisia pentru locuinţe;  comisia pentru ştiinţă şi inovare;  comisia pentru egalitate de şanse (cu subcomisia privind violenţa domestică);  comisia pentru cooperare internaţională şi dezvoltare.

Comisii permanente nelegislative: comisia pentru regulament;  comisia pentru statutul deputaţilor; comisia pentru petiţii;  comisia pentru politici în domeniul persoanelor cu dizabilităţi;  comitetul consultativ pentru numiri;  comisia de control a creditelor pentru cheltuieli.

SUEDIA

Parlamentul numeşte din rândul membrilor săi, pentru fiecare legislatură, o comisie pentru Constituție, o comisie pentru finanţe, o comisie pentru taxe şi impozite și un număr adecvat de alte comisii. Parlamentul poate, de asemenea, să numească comisii pe parcursul unei legislaturi, care pot activa până la sfârşitul acelei legislaturi.

Parlamentul numește următoarele cincisprezece comisii, nu mai târziu de ziua a opta, după prima ședință a Camerei, la începutul unei noi legislaturi: comisia pentru Constituție;  comisia pentru finanțe;  comisia pentru taxe şi impozite;  comisia pentru justiție; comisia pentru afaceri civile; comisia pentru afaceri externe; comisia pentru apărare; comisia pentru asigurări sociale;  comisia pentru sănătate și asistență socială;  comisia pentru afaceri culturale; comisia pentru educație; comisia pentru transport și comunicații; comisia pentru mediu și agricultură; comisia pentru industrie și comerț; comisia pentru piața muncii. 

Comisiile vor fi alese în ordinea în care sunt enumerate mai sus.

În cazul în care Parlamentul numește o comisie suplimentară, aceasta va fi subordonată unei comisii permanente.

Fiecare comisie este formată dintr-un număr impar de membri, dar nu mai puţin de cincisprezece.  Dimensiunea comisiilor este stabilită de parlament, în urma propunerilor Comisiei de nominalizare. 

Comisia pentru Constituție dezbate problemele referitoare la legile fundamentale și Legea Parlamentului (Riksdag Act). 

Comisia pentru finanțe pregătește aspecte referitoare la:

· orientările generale pentru politica economică și determinarea bugetului național, precum și

· activitățile Riksbank.

În cazul în care Riksdagul a aprobat alocarea  cheltuielilor de stat pentru anumite domenii, Comisia pentru finanțe pregătește propuneri pentru limitele de cheltuieli pe domenii, precum și pentru estimările de venituri de stat. 

Comisia privind impozitarea dezbate problemele fiscale guvernamentale de stat și locale. Riksdagul stabileşte principiile în conformitate cu care celelalte probleme se repartizează între comisii. 
O comisie poate transfera o problemă altei comisii, cu condiția ca respectiva comisie să fie de acord şi cu acordul conducerii Camerei.
Comisia pentru Constituţie are atribuţii cu privire la: legislația de natură constituțională şi administrativă generală; legislația cu privire la radio, televiziune și film; legislaţia cu privire la libertatea de exprimare, formarea opiniei publice și a libertății de cult; legislaţia privind finanţarea presei și a partidelor politice; Oficiul Național de Audit, în ceea ce privește alegerea unui Auditor general, eliminarea unui Auditor general din funcție și urmărirea penală a unui Auditor general; Riksdag și autoritățile în Riksdag, în general, cu excepția Riksbank; administrația județeană și împărțirea țării în unități administrative; autonomia locală; aprobarea parlamentului pentru urmărirea penală a unui membru.

Cheltuielile din zona guvernamentală sunt aprobate de Comisia pentru Constituție.

Comisia pentru finanţe are atribuţii în următoarele domenii: domeniul monetar-valutar, credite  și datoria centrală; piețele financiare; comerţ; Oficiul Național de Audit, în măsura în care aceste aspecte nu se încadrează la Comisia pentru Constituție; finanțele publice locale; statul în calitate de angajator, statisticile naționale, contabilitate, audit și eficiență administrativă; proprietăți de stat și achiziții publice, în general; alte probleme de finanțare administrativă; problemele bugetare de natură tehnică. Comisia va examina, de asemenea estimări ale veniturilor statului și va coordona bugetul național.

Comisia pentru finanţe este responsabilă în ceea ce priveşte cheltuielile din domeniile: economie și administrare financiară; subvenții generale de la administrația publică locală; dobânzi la datoria guvernului central, etc. De asemenea, contribuția la Uniunea Europeană este pregătită de Comitetul pentru finanțe.

Comisia pentru taxe şi impozite pregătește aspecte referitoare la: evaluarea fiscală și colectarea impozitelor; registrul populației; serviciul de executare.

Comisia pentru justiție va pregăti aspecte referitoare la: instanțe judecătorești; Serviciul de Poliție; medicină legală; sistemul de corecție; Codul penal, Codul de procedură judiciară și actele de drept, care înlocuiesc sau sunt strâns asociate cu prevederile acestor coduri.

Comisia pentru afaceri civile  pregătește aspecte referitoare la: căsătorie, moștenire, proprietate, și codurile și actele de drept care înlocuiesc sau se referă la dispozițiile din aceste coduri, în măsura în care aceste aspecte nu se încadrează la altă comisie; contractele dreptului de asigurare; politica de locuințe; transporturi; drepturile consumatorului; terenurile şi planificarea zonală; regimul construcțiilor; condiţiile de expropriere, asociaţiile de proprietari şi protecţia proprietarilor.

Comisia pentru afaceri externe pregătește aspectele referitoare la: relațiile internaţionale și acordurile internaţionale; asistență pentru dezvoltare în alte țări; comerț exterior şi cooperarea economică internațională, în măsura în care toate aceste aspecte nu se încadrează la altă comisie.

Comisia pentru apărare  pregătește aspectele referitoare la: apărarea militară și de apărarea civilă; servicii de urgenţă şi de salvare; măsuri de reducere a vulnerabilității societății; siguranța nucleară şi protecţia împotriva radiaţiilor; serviciile maritime de salvare şi paza de coastă, în măsura în care toate aceste aspecte nu se încadrează la altă comisie.

Comisia pentru asigurări sociale pregăteşte aspecte referitoare la: sistemul naţional de asigurări; sistemul de pensii naţionale; asigurările pentru accidente de muncă; sprijin financiar pentru familiile cu copii; cetăţenia suedeză; migraţia.

Comisia pentru sănătate şi asistenţă socială pregăteşte aspecte referitoare la: servicii de îngrijire şi bunăstarea pentru copii şi tineri, în măsura în care aceste aspecte nu se încadrează la altă comisie; îngrijirea şi bunăstarea persoanelor în vârstă şi a persoanelor cu handicap; măsuri de combatere a abuzului de droguri şi alcool, precum şi alte probleme sociale; sănătate şi îngrijire medicală; probleme de asistenţă socială în general.
Comisia pentru afaceri culturale pregăteşte aspectele referitoare la scopuri culturale şi educaţionale, în general; educaţie populară; activităţi pentru tineri; cooperare culturală internaţională; sport şi activităţi în aer liber; activităţi ale comunităţilor religioase; radio şi televiziune, în măsura în care acestea nu se încadrează la Comisia pentru Constituţie.

Comisia pentru educaţie va pregăti aspectele referitoare la: sistemul şcolar; învăţământul superior şi de cercetare; sprijin financiar pentru studenţi.

Comisia pentru transport şi comunicaţiilor va pregăti aspecte referitoare la: drumuri şi transport rutier; căile ferate şi transportul feroviar; sistemul naval; aeroporturile şi aviaţia civilă; servicii poştale; de comunicaţii electronice; politica IT.

Comisia pentru mediu şi agricultură pregăteşte aspectele referitoare la: agricultură, silvicultură, horticultură, vânătoare şi pescuit; servicii meteorologice; conservarea naturii; alte probleme cu privire la protecţia mediului care nu se încadrează la altă comisie.

Comisia pentru industrie şi comerţ pregăteşte aspecte referitoare la: orientările generale pentru industrie şi comerţ şi întrebările asociate de cercetare; industrie şi artizanat; comerţ; dreptul de proprietate intelectuală; politica energetică; politica de dezvoltare regională; întreprinderile de stat; regimul preţurilor şi concurenţa în sectorul de afaceri.

Comisia pentru piaţa muncii pregăteşte aspecte referitoare la: politici privind piaţa forţei de muncă; condiţiile de muncă şi legislaţia muncii; măsurile de combatere a discriminării, în măsura în care aceste aspecte nu se încadrează la altă comisie; egalitatea între femei şi bărbaţi, în măsura în care aceste aspecte nu se încadrează la altă comisie

Cooperarea între comisii.
O comisie poate solicita altei comisii un aviz cu privire la o problemă care afectează zona în care comisia solicitată are competenţe. 

Înainte ca o comisie să emită un raport care conţine propuneri într-o problemă care a fost ridicată în Riksdag, Comisia pentru finanţe trebuie să aibă posibilitatea de a discuta, dacă propunerea ar putea avea repercusiuni semnificative asupra veniturilor şi cheltuielilor publice sau dacă este vorba de un aspect legat de activitatea Uniunii Europene.

Un raport al comisiei poate fi retrimis de către parlament la comisie în condiţiile în care cel puţin o treime dintre cei care au votat sunt de acord. Un raport în aceeaşi problemă nu poate fi trimis înapoi de mai multe ori. Parlamentul poate hotărâ trimiterea aceleiaşi probleme la o altă comisie pentru un alt raport. 

Şedinţele comisiilor se desfăşoară cu uşile închise. O comisie poate, cu toate acestea, să aprobe ca o reuniune să fie deschisă publicului, în totalitate sau în parte. 

În cazul în care există motive speciale, o comisie poate permite unei alte persoane decât un membru, membru supleant sau oficial guvernamental, de a fi prezentă la o reuniune cu uşile închise. Un reprezentant al unei autorităţi de stat nu va fi obligat ca, la o şedinţă publică a unei comisii, să furnizeze informaţii care fac obiectul normelor privind secretul în cadrul acelei autorităţi.

La şedinţele publice pot fi făcute înregistrări audio sau video, cu excepţia cazului în care o comisie stabileşte altceva. 

Pentru public sunt prevăzute locuri speciale. Dacă o persoană din public creează o perturbare poate fi scos imediat din sală. 

Votul în cadrul şedinţelor comisiilor este deschis.

Membrii, membrii supleanţi sau reprezentanţii unor autorităţi nu au dreptul de a divulga ceea ce s-a discutat în cadrul unei şedinţe de comisie.

UNGARIA

După şedinţa de constituire a Parlamentului, acesta va stabili comisiile permanente.

Numărul şi domeniul de aplicare al sarcinilor comisiilor parlamentare permanente sunt conforme cu structura Guvernului. 

Este obligatoriu să se înfiinţeze comisii care se ocupă cu probleme constituţionale, bugetare, pentru afaceri externe, afaceri europene, apărare naţională, precum şi, în cazul comisiilor de paritate, pentru probleme de imunitate, incompatibilitate, şi de validare a mandatului.

Parlamentul poate, în orice moment, înfiinţa, transforma sau desfiinţa comisii.

Comisia permanentă este un organ al Parlamentului care poate să ia iniţiative, să facă propuneri, să dea avize, şi - în cazurile legal prevăzute - să participe la supravegherea activităţii guvernamentale şi să îşi exercite competenţele prevăzute în Constituţie, legi, acte ale Parlamentului.

O comisie permanentă poate crea subcomisii din rândul membrilor ei. Normele aplicabile în funcţionarea comisiei permanente trebuie să fie utilizate şi în cazul funcţionării a subcomisiei, în absenţa altor dispoziţii.

 Parlamentul poate solicita comisiei permanente pregătirea unui proiect de lege, o propunere de rezoluţie, o declaraţie politică sau un raport.

Comisia desemnată de Preşedintele Parlamentului va face o recomandare la propunere, ce va fi prezentată Parlamentului.

O comisie permanentă poate discuta orice problemă de competenţa sa - fie ca răspuns la cererea Parlamentului sau din propria sa decizie - şi să ia o poziţie cu privire la aceasta. Comisia poate publica poziţia sa adoptată în materie, prin materialele de informare specifice comisiei.

Preşedintele Parlamentului va face propuneri cu privire la numărul, numele, competenţa şi membrii comisiilor parlamentare permanente, ţinând seama de acordul dintre liderii formaţiunilor politice. Propunerea de modificare poate fi făcută numai de către liderii grupurilor politice.

Liderul unui grup parlamentar poate desemna un membru din grupul său sau un membru independent ca membru al unei comisii. Numirea membrilor independenţi este condiţionată de acorduri prealabile. Membrii independenţi pot fi numiţi în funcţii de membri ai comisiilor pe locurile alocate grupării politice respective.

Mandatul de preşedinte, vicepreşedinte şi membru al comisiilor încetează în următoarele cazuri: prin demisie la încetarea mandatului comisiei, la încetarea mandatului de membru în Parlament, la demisia unui membru din parlament sau dacă acesta a fost exclus din gruparea politică, sau la demisia acestuia din respective grupare.

Numărul membrilor comisiilor permanente, din partea fiecărei grupări parlamentare trebuie să fie proporţional cu numărul de membri care fac parte dintr-un grup parlamentar. Fiecare grup parlamentar va avea cel puţin un membru în fiecare comisie permanentă.

Fiecare membru al Parlamentului trebuie să facă parte din cel puţin o comisie permanentă, cu excepţia membrilor Guvernului şi secretarilor de stat.

Parlamentul poate decide ca o grupare parlamentară, reprezentantă a partidului de guvernământ şi o grupare a unui partid din opoziţie să poată delega în comun un număr egal de membri pentru o comisie.

 Proxy pentru membrii comisiilor permanente

Membrii comisiei permanente vor participa la şedinţele comisiei personal sau prin intermediul unui proxy (un membru al aceleiaşi comisii).
Comisia permanentă ia act pentru înlocuirea unui membru al comisiei cu un proxy doar pentru un singur membru al comisiei respective.

Comisia permanentă ia act de acestă situaţie prin prezentarea de către preşedintele comisiei, la începutul şedinţei comisiei permanente, a solicitării de înlocuire a unui membru al comisiei cu un proxy. 

Drepturile şi obligaţiile unui proxy trebuie să fie identice cu cele ale unui membru al comisiei. Cu toate acestea, activitatea de proxy, nu trebuie extinsă în exercitarea drepturilor preşedinţilor de comisii sau preşedinţilor adjuncţi.

Proxy va avea dreptul de a acţiona în calitate de mandatar numai pentru un membru al unei comiisiei permanente la o şedinţă.

COMISIILE PERMANENTE ALE PARLAMENTULUI EUROPEAN

Comisiile ce funcţionează în Parlamentul European sunt de trei feluri: comisii permanente, comisii temporare şi comisii de anchetă
„În vederea pregătirii şedinţelor plenare ale Parlamentului, deputaţii se constituie în comisii permanente specializate pe anumite domenii”. Legislatura actuală a Parlamentului (2009-2014) numără 22 de comisii permanente şi o comisie specială temporară dedicată crizei financiare, economice şi sociale.

Printr-un vot majoritar, Parlamentul European constituie comisiile permanente, pe baza propunerii Biroului, avându-se în vedere o repartizare între grupurile politice, potrivit unei reprezentări echitabile a tuturor ţărilor membre. 

 Membrii comisiilor parlamentare sunt propuşi de către grupurile politice. Alcătuirea unei comisii reflecta echilibrul politic existent in Parlamentul European. Preşedintele fiecărei comisii face la randul sau parte din Conferinta Preşedinţilor de Comisii.

În comisiile parlamentare deputaţii examinează propunerile legislative ale Comisiei Europene şi Consiliului Uniunii Europene sau realizează un raport care va fi prezentat în şedinţa plenară. Comisiile parlamentare pot propune amendamente la propunerile de directive sau regulamente comunitare elaborate de către Comisie. Raportorul este însărcinat cu redactarea proiectului de raport, pe care îl va prezenta celorlalţi membri ai comisiei parlamentare. Ansamblul comisiei studiază şi face propuneri de amendamente asupra acestui raport, înainte de adoptarea acestuia prin vot.  Raportul votat în comisie este astfel pregătit pentru votul în şedinţă plenară. O comisie poate, de asemenea, să redacteze, din proprie iniţiativă, un raport cu privire la un subiect care i se pare pertinent. O comisie poate emite avize pentru alte comisii parlamentare. 

Fiecare comisie este compusă din 24 până la 86 de deputaţi; este compusă dintr-un preşedinte, un birou şi un secretariat. Compoziţia politică a comisiilor trebuie să reflecte compoziţia politică a Parlamentului.  Toţi deputaţii sunt membrii ai unei comisii parlamentare şi membri supleanţi ai unei alte comisii. 

Alegerea membrilor comisiilor are loc în cursul primei perioade a sesiunii unui Parlament nou ales pentru o perioadă de doi ani şi jumătate.

Alegerea membrilor comisiilor are loc după desemnarea candidaţilor de către grupurile politice şi deputaţilor neafiliaţi.

Fiecare comisie îşi alege un preşedinte şi patru vicepreşdinţi pentru o perioadă de doi ani şi jumătate. Preşedinţii comisiilor coordonează lucrările acestora în cadrul Conferinţei preşedinţilor de comisii. 

Comisiile parlamentare se întâlnesc în general două saptamâni pe lună la Bruxelles, pentru a uşura contactul cu Comisia şi Consiliul European. Cea de a treia saptamâna este rezervată întâlnirilor grupurilor politice, iar cea de a patra, pentru şedinţa plenară de la Strasbourg. Parlamentul mai are şi întâlniri plenare suplimentare la Bruxelles. Secretariatul se afla la Luxemburg. În cadrul acestora se elaborează, se modifică sau se adoptă propuneri legislative şi dacă este cazul, se întocmesc rapoarte care sunt prezentate în cadrul şedinţelor plenare. Parlamentul European poate construi subcomisii sau comisii temporare pentru gestionarea unor probleme specifice de mare interes comunitar, precum şi comisii de anchetă în cadrul competenţelor sale de control.

După fiecare reuniune, comisiile pun la dispoziţia publicului documentele care sunt în discuţie. 

Dacă o propunere priveşte domenii diferite, două comisii pot lucra împreună asupra respectivei chestiuni şi pot stabili împreună un proiect de rezoluţie.

Oricare comisie permanentă poate forma din rândurile sale una sau două subcomisii a căror componenţă o stabileşte.

Comisiile care funcţionează permanent în cadrul Parlamentului European sunt: afaceri externe (AFET); dezvoltare (DEVE); comerţ internaţional (INTA), bugete (BUDG); control bugetar (CONT); afaceri economice şi monetare (ECON); ocuparea forţei de muncă şi afaceri sociale (EMPL); mediu, sănătate publică şi siguranţă alimentară (ENVI); industrie, cercetare şi energie (ITRE); piaţa internă şi protecţia consumatorilor (IMCO); transport şi turism (TRAN); dezvoltare regională (REGI); agricultură şi dezvoltare rurală (AGRI); pescuit (PECH); cultură şi educaţia (CULT); afaceri juridice (JURI); libertăţi civile, justiţie şi afaceri interne (LIBE); afaceri constituţionale (AFCO); drepturile femeii şi egalitatea între sexe (FEMM); petiţii (PETI).
Subcomisii parlamentare
Acestea sunt două: drepturile omului (DROI) şi securitate şi apărare (SEDE

Comisia pentru afaceri externe

Această comisie este competentă în chestiuni privind: 

(1)    politica externă şi de securitate comună (PESC) şi politica europeană de securitate şi de apărare (PESA). În acest context, comisia este asistată de subcomisia pentru securitate şi apărare; 

(2)    relaţiile cu celelalte instituţii şi organe ale Uniunii Europene, cu Organizaţia Naţiunilor Unite şi cu celelalte organizaţii internaţionale şi adunări interparlamentare pentru domeniile sale de competenţă; 

(3)    consolidarea relaţiilor politice cu ţările terţe, în special cu cele situate în imediata vecinătate a Uniunii, prin programe de cooperare şi asistenţă sau prin acorduri internaţionale cum ar fi acordurile de asociere şi de parteneriat; 

(4)    deschiderea, monitorizarea şi încheierea negocierilor privind aderarea statelor europene la Uniune; 

(5)    drepturile omului, protecţia minorităţilor şi promovarea valorilor democratice în ţările terţe. În acest context, comisia este asistată de subcomisia pentru drepturile omului. Fără a aduce atingere normelor aplicabile, membrii altor comisii şi organe care exercită responsabilităţi în acest domeniu sunt invitaţi să asiste la reuniunile subcomisiei. 

Comisia asigură coordonarea lucrărilor comisiilor parlamentare mixte şi de cooperare, precum şi ale delegaţiilor interparlamentare, ale delegaţiilor ad hoc şi ale misiunilor de observare a alegerilor care intră în domeniul său de competenţă. 

II.   Comisia pentru dezvoltare

Această comisie este competentă în chestiuni privind: 

(1)    promovarea, punerea în aplicare şi controlul politicii de dezvoltare şi de cooperare a Uniunii Europene, inclusiv în ceea ce priveşte: 

(a)    dialogul politic cu ţările în curs de dezvoltare, atât la nivel bilateral, cât şi în cadrul organizaţiilor şi organismelor interparlamentare internaţionale pertinente, 

(b)    ajutorul acordat ţărilor în curs de dezvoltare şi acordurile de cooperare cu acestea, 

(c)    promovarea valorilor democratice, a bunei guvernări şi a drepturilor omului în ţările în curs de dezvoltare; 

(2)    Acordul de parteneriat ACP-UE şi relaţiile cu organismele competente; 

(3)    participarea Parlamentului la misiuni de observare a alegerilor, dacă este necesar, în cooperare cu alte comisii şi delegaţii pertinente. 

Comisia asigură coordonarea lucrărilor delegaţiilor interparlamentare şi ad hoc care intră în atribuţiile sale. 

III.   Comisia pentru comerţ internaţional

Această comisie este competentă în chestiuni privind definirea şi punerea în aplicare a politicii comerciale comune a Uniunii şi a relaţiilor sale economice externe, în special: 

(1)    relaţiile financiare, economice şi comerciale cu ţări terţe şi cu organizaţii regionale; 

(2)    măsurile de armonizare sau de standardizare tehnică în domeniile reglementate de instrumentele de drept internaţional; 

(3)    relaţiile cu organizaţiile internaţionale pertinente şi cu organizaţiile de promovare a integrării economice şi comerciale regionale în afara graniţelor Uniunii; 

(4)    relaţiile cu Organizaţia Mondială a Comerţului, inclusiv cu dimensiunea sa parlamentară. 

Comisia asigură legătura cu delegaţiile interparlamentare şi ad hoc competente în ceea ce priveşte aspectele economice şi comerciale în relaţiile cu ţările terţe. 
IV.   Comisia pentru bugete

Această comisie este competentă în chestiuni privind: 

(1)    cadrul financiar multianual de venituri şi cheltuieli al Uniunii şi sistemul resurselor proprii ale Uniunii; 

(2)    competenţele bugetare ale Parlamentului, adică bugetul Uniunii, precum şi negocierea şi aplicarea acordurilor interinstituţionale în acest domeniu; 

(3)    estimarea bugetului Parlamentului, în conformitate cu procedura prevăzută de Regulamentul de procedură; 

(4)    bugetul organelor descentralizate; 

(5)    activităţile financiare ale Băncii Europene de Investiţii; 

(6)    includerea în buget a Fondului European de Dezvoltare, fără a aduce atingere competenţelor comisiei competente pentru Acordul de parteneriat ACP-UE; 

(7)    implicaţiile financiare ale tuturor actelor Uniunii şi compatibilitatea acestora cu cadrul financiar multianual, fără a aduce atingere competenţelor comisiilor pertinente; 

(8)    monitorizarea şi evaluarea execuţiei bugetului pentru exerciţiul financiar curent, sub rezerva articolului 78 alineatul (1), transferurile de credite, procedurile privind organigramele, creditele de funcţionare şi avizele cu privire la proiecte imobiliare cu implicaţii financiare importante; 

(9)    regulamentul financiar, cu excepţia chestiunilor privind execuţia, gestiunea şi controlul bugetar. 

V.   Comisia pentru control bugetar

Această comisie este competentă în chestiuni privind: 

(1)    controlul execuţiei bugetului Uniunii şi al Fondului European de Dezvoltare, precum şi deciziile privind descărcarea de gestiune care trebuie luate de Parlament, inclusiv procedura internă de descărcare de gestiune, şi orice altă măsură de însoţire sau de executare a acestor decizii; 

(2)    închiderea, prezentarea şi controlul conturilor şi bilanţurilor Uniunii, ale instituţiilor acesteia şi ale oricărui organism care beneficiază de finanţarea acesteia, inclusiv stabilirea creditelor care urmează a fi reportate şi fixarea soldurilor; 

(3)    controlul activităţilor financiare ale Băncii Europene de Investiţii; 

(4)    evaluarea raportului costuri-beneficii al diferitelor finanţări ale Uniunii pentru executarea politicilor Uniunii; 

(5)    examinarea fraudelor şi neregulilor care aduc atingere execuţiei bugetului Uniunii, acţiunile care vizează prevenirea acestor acte şi declanşarea procedurii judiciare, precum şi protecţia intereselor financiare ale Uniunii în general; 

(6)    relaţiile cu Curtea de Conturi, numirea membrilor şi analizarea rapoartelor acesteia; 

(7)    regulamentul financiar pentru chestiunile privind execuţia, gestiunea şi controlul bugetar. 

VI.   Comisia pentru afaceri economice şi monetare

Această comisie este competentă în chestiuni privind: 

(1)    politicile economice şi monetare ale Uniunii, funcţionarea Uniunii Economice şi Monetare şi Sistemul Monetar şi Financiar European, inclusiv relaţiile cu instituţiile sau organizaţiile pertinente; 

(2)    libera circulaţie a capitalurilor şi plăţilor (plăţi transfrontaliere, spaţiul unic de plăţi, balanţa de plăţi, fluxurile de capital şi politicile de împrumut şi creditare, controlul fluxurilor de capital provenite din ţări terţe, măsuri de încurajare a exporturilor de capital din Uniunea Europeană); 

(3)    sistemul monetar şi financiar internaţional, inclusiv relaţiile cu instituţiile şi organizaţiile financiare şi monetare; 

(4)    regulile privind concurenţa, ajutoarele de stat sau ajutoarele publice; 

(5)    reglementarea în domeniul fiscal; 

(6)    reglementarea şi supravegherea serviciilor, instituţiilor şi pieţelor financiare, inclusiv rapoartele financiare, verificările contabile, normele contabile, conducerea întreprinderilor şi alte chestiuni din domeniul dreptului societăţilor comerciale privind în special serviciile financiare. 

VII.   Comisia pentru ocuparea forţei de muncă şi afaceri sociale

Această comisie este competentă în chestiuni privind: 

(1)    politica ocupării forţei de muncă şi toate aspectele de politică socială, cum ar fi condiţiile de muncă, securitatea socială şi protecţia socială; 

(2)    măsurile de garantare a sănătăţii şi securităţii la locul de muncă; 

(3)    Fondul social european; 

(4)    politica de formare profesională, inclusiv calificările profesionale; 

(5)    libera circulaţie a lucrătorilor şi pensionarilor; 

(6)    dialogul social; 

(7)    toate formele de discriminare la locul de muncă şi pe piaţa muncii, altele decât cele fondate pe gen; 

(8)    relaţiile cu: 

-    Centrul European pentru Dezvoltarea Formării Profesionale (Cedefop), 

-    Fundaţia Europeană pentru Îmbunătăţirea Condiţiilor de Viaţă şi de Muncă, 

-    Fundaţia Europeană de Formare, 

-    Agenţia Europeană pentru Sănătate şi Securitate în Muncă, 

   precum şi relaţiile cu alte organisme ale Uniunii Europene şi organizaţii internaţionale pertinente. 

VIII.   Comisia pentru mediu, sănătate publică şi siguranţă alimentară

Această comisie este competentă în chestiuni privind: 

(1)    politica de mediu şi măsurile de protecţie a mediului, privind în special: 

(a)    poluarea aerului, a solului şi a apei, gestionarea şi reciclarea deşeurilor, substanţele şi preparatele periculoase, nivelul sonor, schimbarea climatică şi protecţia biodiversităţii, 

(b)    dezvoltarea durabilă, 

(c)    măsurile şi convenţiile internaţionale şi regionale în vederea conservării mediului, 

(d)    repararea prejudiciilor cauzate mediului, 

(e)    protecţia civilă, 

(f)    Agenţia Europeană de Mediu, 

(g)    Agenția Europeană pentru Produse Chimice; 

(2)    sănătatea publică, privind în special: 

(a)    programele şi acţiunile specifice în domeniul sănătăţii publice, 

(b)    produsele farmaceutice şi cosmetice, 

(c)    aspectele sanitare ale terorismului biologic, 

(d)    Agenţia Europeană pentru Medicamente şi Centrul European de Prevenire şi Control al Bolilor; 

(3)    aspectele privind siguranţa alimentară, în special: 

(a)    etichetarea şi siguranţa produselor alimentare, 

(b)    legislaţia veterinară privind protecţia împotriva riscurilor pentru sănătatea umană, controalele de sănătate publică ale produselor alimentare şi sistemele de producţie alimentară, 

(c)    Agenţia Europeană pentru Siguranţa Alimentară şi Oficiul Alimentar şi Veterinar European. 

IX.   Comisia pentru industrie, cercetare şi energie

Această comisie este competentă în chestiuni privind: 

(1)    politica industrială a Uniunii şi aplicarea noilor tehnologii, în special în ceea ce priveşte măsurile privind întreprinderile mici şi mijlocii; 

(2)    politica de cercetare a Uniunii, inclusiv difuzarea şi exploatarea rezultatelor cercetării; 

(3)    politica spaţială; 

(4)    activităţile Centrului comun de cercetare şi ale Biroului central de măsurări nucleare, JET, ITER şi celelalte proiecte aparţinând aceluiaşi domeniu; 

(5)    măsurile de la nivelul Uniunii în domeniul politicii energetice în general, securitatea aprovizionării cu energie şi eficienţa energetică, în special stabilirea şi dezvoltarea de reţele transeuropene în sectorul infrastructurilor energetice; 

(6)    Tratatul Euratom şi Agenţia de Aprovizionare a Euratom (AAE), securitatea nucleară, scoaterea din funcţiune a instalaţiilor şi eliminarea deşeurilor în domeniul nuclear; 

(7)    societatea informaţională şi tehnologiile informaţiei, inclusiv stabilirea şi dezvoltarea de reţele transeuropene în sectorul infrastructurilor de telecomunicaţii. 

X.   Comisia pentru piaţa internă şi protecţia consumatorilor

Această comisie este competentă în chestiuni privind: 

(1)    coordonarea, la nivelul Uniunii, a legislaţiilor naţionale în domeniul pieţei interne şi privind Uniunea vamală, în special în ceea ce priveşte: 

(a)    libera circulaţie a mărfurilor, inclusiv armonizarea standardelor tehnice; 

(b)    libertatea de stabilire; 

(c)    libertatea de a presta servicii, cu excepţia sectorului financiar şi poştal; 

(2)    măsurile de identificare şi eliminare a potenţialelor obstacole în calea funcţionării pieţei interne; 

(3)    promovarea şi protecţia intereselor economice ale consumatorilor, cu excepţia chestiunilor privind sănătatea publică şi siguranţa alimentară, în cadrul creării pieţei interne. 

XI.   Comisia pentru transport şi turism

Această comisie este competentă în chestiuni privind: 

(1)    dezvoltarea unei politici comune privind transportul feroviar, rutier şi pe căi navigabile, precum şi transportul maritim şi aerian, în special: 

(a)    normele comune aplicabile transporturilor pe teritoriul Uniunii Europene; 

(b)    stabilirea şi dezvoltarea de reţele transeuropene în sectorul infrastructurilor de transport; 

(c)    furnizarea serviciilor de transport şi relaţiile cu ţările terţe în domeniul transporturilor;
(d)    securitatea transporturilor;
(e)    relaţiile cu organizaţiile internaţionale de transport; 

(2)    serviciile poştale; 

(3)    turismul. 

XII.   Comisia pentru dezvoltare regională

Această comisie este competentă în chestiuni privind: 

politica regională şi de coeziune, în special: 

(a)    Fondul european de dezvoltare regională, Fondul de coeziune şi celelalte instrumente de politică regională ale Uniunii;
(b)    evaluarea efectelor celorlalte politici ale Uniunii asupra coeziunii economice şi sociale;
(c)    coordonarea instrumentelor structurale ale Uniunii; 

(d)    regiunile ultraperiferice şi insulele, precum şi cooperarea transfrontalieră şi interregională; 

(e)    relaţiile cu Comitetul Regiunilor, organizaţiile de cooperare interregională şi autorităţile locale şi regionale. 

XIII.   Comisia pentru agricultură şi dezvoltare rurală

Această comisie este competentă în chestiuni privind: 

(1)    funcţionarea şi dezvoltarea politicii agricole comune; 

(2)    dezvoltarea rurală, inclusiv activităţile instrumentelor financiare pertinente; 

(3)    legislaţia în domeniile: 

(a)    veterinar şi fitosanitar, alimentaţia animalelor, cu condiţia ca aceste măsuri să nu aibă drept scop protecţia împotriva riscurilor pentru sănătatea umană; 

(b)    creşterea şi bunăstarea animalelor; 

(4)    îmbunătăţirea calităţii produselor agricole; 

(5)    aprovizionarea cu materii prime agricole; 

(6)    Oficiul Comunitar pentru Soiuri de Plante; 

(7)    silvicultura. 

XIV.   Comisia pentru pescuit

Această comisie este competentă în chestiuni privind: 

(1)    funcţionarea şi dezvoltarea politicii comune în domeniul pescuitului şi gestionarea acesteia; 

(2)    conservarea resurselor de pescuit; 

(3)    organizarea comună a pieţei produselor pescăreşti; 

(4)    politica structurală în sectoarele pescuitului şi acvaculturii, inclusiv instrumentele financiare de orientare în domeniul pescuitului; 

(5)    acordurile internaţionale privind pescuitul. 

XV.   Comisia pentru cultură şi educaţie

Această comisie este competentă în chestiuni privind: 

(1)    aspectele culturale ale Uniunii Europene, în special: 

(a)    îmbunătăţirea cunoaşterii şi difuzării culturii; 

(b)    protejarea şi promovarea diversităţii culturale şi lingvistice; 

(c)    conservarea şi protejarea patrimoniului cultural, schimburile culturale şi creaţia artistică; 

(2)    politica educaţională a Uniunii Europene, inclusiv în domeniul învăţământului superior în Europa şi promovarea sistemului de şcoli europene şi de formare pe tot parcursul vieţii; 

(3)    politica în domeniul audiovizual şi aspectele culturale şi educative ale societăţii informaţionale; 

(4)    politica în domeniul tineretului şi dezvoltarea unei politici în domeniul sportului şi al activităţilor recreative; 

(5)    politica informaţională şi politica în domeniul mass-media; 

(6)    cooperarea cu ţările terţe în domeniile culturii şi al educaţiei şi relaţiile cu organizaţiile şi instituţiile internaţionale pertinente. 

XVI.   Comisia pentru afaceri juridice

Această comisie este competentă în chestiuni privind: 

(1)    interpretarea şi aplicarea legislaţiei Uniunii şi conformitatea actelor Uniunii cu legislaţia primară, inclusiv alegerea temeiurilor juridice şi respectarea principiilor subsidiarităţii şi proporţionalităţii; 

(2)    interpretarea şi aplicarea dreptului internaţional, cu condiţia ca Uniunea Europeană să fie vizată; 

(3)    simplificarea dreptului Uniunii, în special a propunerilor legislative în vederea codificării oficiale; 

(4)    protecţia juridică a drepturilor şi competenţelor Parlamentului, în special participarea Parlamentului la acţiunile introduse înaintea Curţii de Justiţie a Uniunii Europene; 

(5)    actele Uniunii care influenţează ordinile juridice ale statelor membre, în special în domeniile următoare: 

(a)    dreptul civil şi comercial; 

(b)    dreptul societăţilor comerciale; 

(c)    dreptul de proprietate intelectuală; 

(d)    dreptul procedural; 

(6)    măsuri privind cooperarea judiciară şi administrativă în materie civilă; 

(7)    răspunderea pentru prejudiciul cauzat mediului şi sancţiunile care se aplică în contextul infracţiunilor împotriva mediului; 

(8)    chestiunile etice privind noile tehnologii, în aplicarea procedurii comisiilor asociate cu comisiile competente; 

(9)    Statutul deputaţilor şi Statutul personalului Uniunii Europene; 

(10)    privilegii şi imunităţi, precum şi verificarea prerogativelor deputaţilor; 

(11)    organizarea şi statutul Curţii de Justiţie a Uniunii Europene; 

(12)    Oficiul pentru Armonizare în cadrul Pieţei Interne. 

XVII.   Comisia pentru libertăţi civile, justiţie şi afaceri interne

Această comisie este competentă în chestiuni privind: 

(1)    protecţia, pe teritoriul Uniunii Europene, a drepturilor cetăţenilor, a drepturilor omului şi a drepturilor fundamentale, inclusiv protecţia minorităţilor, astfel cum sunt enunţate în tratate şi în Carta drepturilor fundamentale a Uniunii Europene; 

(2)    măsurile necesare pentru combaterea oricăror forme de discriminare, altele decât cele pe fondate pe gen, sau cele care se produc la locul de muncă şi pe piaţa forţei de muncă; 

(3)    legislaţia în domeniul transparenţei şi protecţiei persoanelor fizice în cazul prelucrării datelor cu caracter personal; 

(4)    aplicarea şi dezvoltarea unui spaţiu de libertate, securitate şi justiţie, în special: 

(a)    prin măsuri privind intrarea şi circulaţia persoanelor, politica privind azilul şi migraţia;
(b)    prin măsuri privind gestionarea integrată a frontierelor externe; 

(c)    prin măsuri privind cooperarea poliţienească şi judiciară în materie penală; 

(5)    Observatorul European pentru Droguri şi Toxicomanie şi Agenția Uniunii Europene pentru Drepturile Fundamentale, Europol, Eurojust, CEPOL, precum şi alte organe şi agenţii care operează în aceste domenii; 

(6)    constatarea unui risc evident de încălcare gravă, de către un stat membru, a principiilor comune statelor membre. 

XVIII.   Comisia pentru afaceri constituţionale

Această comisie este competentă în chestiuni privind: 

(1)    aspectele instituţionale ale procesului de integrare europeană, în special în cadrul pregătirii şi desfăşurării convenţiilor şi conferinţelor interguvernamentale; 

(2)    aplicarea Tratatului UE şi evaluarea funcţionării acestuia; 

(3)    consecinţele instituţionale ale negocierilor privind extinderea Uniunii Europene; 

(4)    relaţiile interinstituţionale, inclusiv examinarea acordurilor interinstituţionale prevăzute la articolul 127 alineatul (2) din prezentul regulament, în vederea aprobării acestora de către Parlament; 

(5)    procedura electorală uniformă; 

(6)    partidele politice la nivel european, fără a aduce atingere competenţelor Biroului; 

(7)    constatarea existenţei unei încălcări grave şi persistente, de către un stat membru a principiilor comune statelor membre; 

(8)    interpretarea şi aplicarea Regulamentului de procedură, precum şi propunerile de modificare a regulamentului. 

XIX.   Comisia pentru drepturile femeii şi egalitatea de gen

Această comisie este competentă în chestiuni privind: 

(1)    definirea, promovarea şi apărarea drepturilor femeii în Uniune şi măsurile luate în acest scop de către Uniune; 

(2)    promovarea drepturilor femeii în ţările terţe; 

(3)    politica de egalitate de şanse, inclusiv egalitatea între femei şi bărbaţi în ceea ce priveşte şansele pe piaţa forţei de muncă şi tratamentul la locul de muncă; 

(4)    eliminarea oricărei forme de discriminare fondate pe gen; 

(5)    punerea în aplicare şi continuarea integrării dimensiunii privind egalitatea de şanse în toate sectoarele; 

(6)    controlul şi aplicarea acordurilor şi convenţiilor internaţionale privind drepturile femeii; 

(7)    politica de informare cu privire la femei. 

XX.   Comisia pentru petiţii

Această comisie este competentă în chestiuni privind: 

(1)    petiţiile; 

(2)    relaţiile cu Ombudsmanul European. 

Comisiile Parlamentului European îi invită periodic la întrunirile lor pe membrii parlamentelor naţionale pentru a discuta, inter alia, noile propuneri legislative ale Comisiei. Împreună cu parlamentele statelor membre care deţin preşedinţia Consiliului UE, Parlamentul European organizează în fiecare semestru o reuniune parlamentară comună pentru a dezbate principalele chestiuni politice de pe ordinea de zi a UE.
� Règlement de la Chambre des représentants, Juillet 2010

